text:
नवेन्दु कुमार झा
मतदाता सभक उत्साह मध्य सम्पन्न भेल तीन चरणक मतदान- राजनीतिक दलक बेचैनी बढ़ौने अछि मतदाताक चुप्पी
बिहार विधान सभाक छह चरणमे होमएबला मतदानक लेल तीन चरण मतदानक काज समाप्त भऽ गेल। तीन चरणमे भेल मतदानमे१३० विधान सभा क्षेत्रमे २०३९ उम्मीदवारक भविष्य मतदाता इलेक्ट्रानिक वोटिंग मशीन (ई.वी.एम.) मे बन्द कऽ देलनि अछि। कड़गर सुरक्षा व्यवस्थाक मध्य किछु छिटपुट घटनाकेँ छोड़ि मतदान शान्तिपूर्वक सम्पन्न भेल। एहि बेरक चुनावमे मतदाता सभमे सेहो उत्साह देखल गेल। पाबनि-तिहारक मध्य सम्पन्न भेल मतदानमे पहिल चरणमे ५४.३१ प्रतिशत, दोसर चरणमे ५२.५५ प्रतिशत आ तेसर चरणमे ५३.६६ प्रतिशत मतदाता अपन मताधिकारक प्रयोग केलनि। एहि मध्य चारि चरणक लेल १ नवम्बरकेँ होमएबला मतदानक लेल चुनाव प्रचारक काज सम्पन्न भऽ गेल अछि तँ पाँचम चरणमे ९ नवम्बरकेँ होमएबला मतदानक लेल सभ दल आ उम्मेदवार प्रचारमे अपन पूरा ताकत लगौने छथि तँ छठम आ अन्तिम चरणक मतदानक लेल नामांकन लेल नामांकन पत्र भरबाक काज चलि रहल अछि। अंतिम चरणमे २० नवम्बरकेँ मतदान भेलाक बाद २४ नवम्बरकेँ मतगणनाक संगहि बिहारमे नव सरकारक स्थिति स्पष्ट होएत। एहि बेरक चुनावमे मुख्य मोकाबला सत्तारूढ़ जद-यू भाजपाक राष्ट्रीय गठबंधन आ राजद-लोजपा गठबंधनक मध्य अछि आ गोटेक दू दशकक बाद असगर सभ २४३ सीटपर चुनाव लड़ि रहल कांग्रेस एकरा त्रिकोणीय बनेबाक लेल प्रयास कऽ रहल अछि। तीनू चरणक मतदानमे मतदाता जाहि तरहेँ मौन राखि मतदान कएलनि अछि ओहिसँ सभ राजनीतिक दल आ उम्मीदवारक होश उड़ल अछि।
पहिल चरणमे आठ जिलाक ४७ विधानसभा क्षेत्रमे, दोसर चरणमे छह जिलाक ४५ विधानसभा क्षेत्र आ तेसर चरणमे छह जिलाक ४८ विधानसभा क्षेत्रमे मतदान कराओल गेल अछि तँ चारिम चरणमे आठ जिलाक ४२ विधानसभा क्षेत्रमे १ नवम्बर, पाँचम चरणमे आठ जिलाक ३५ विधानसभा क्षेत्रमे ९ नवम्बर आ छठम चरणमे पाँच जिलाक २६ विधानसभा क्षेत्रमे २० नवम्बरकेँ मतदान काअओल जाएत।
तीन चरणक मतदान- एक नजरिमे
तीन चरणमे दलीय उम्मीदवारक संख्या
बिहारमे मतदानक प्रतिशत (विधानसभा)
१९५२-४२.०५
१९५७-४१.७२
१९६२-४६.९७
१९६७-५१.४९
१९६९-६२.७८
१९७२-५२.७९
१९७७-४९.७२
१९८०-५७.३३
१९८५-५४.३९
१९९०-६२.०४
१९९५-६१.७९
२०००-६७.५७
२००५ फरवरी- ४६.२५
२००५ नवम्बर- ४७.०३
२०१० (पहिल तीन चरणमे)-५३.३६
४.
सुमित आनन्द
आचार्य सुरेन्द्र झा “सुमन” जयन्ती-२०१०
आचार्य सुरेन्द्र झा “सुमन” जयन्ती १२ अक्टूबर २०१० केँ सुमन स्मृति समिति, दरभंगा द्वारा स्थानीय एम.एल.एस.एम. कॉलेज दरभंगामे अपराह्ण ३ बजे आयोजित भेल। एहि कार्यक्रमक उद्घाटनकर्ता साहित्यकार प्रो. शिवकान्त पाठक कहलनि जे आचार्य सुमन परिवर्तनकारी छलाह आ परम्पराक संगहि संग आधुनिकताकेँ स्वीकार करबामे हुनका कोनो झिझक नहि होइत छलनि। एम.आर.एम. कॉलेजक प्रधानाचार्य डॉ. कामेश्वर झाक अध्यक्षतामे आयोजित एहि कार्यक्रममे विशिष्ट अतिथिक रूपमे एम.एल.एस.एम. कॉलेजक प्रधानाचार्य डॉ. विद्यानाथ झा कहलनि जे आचार्य सुमनक दृष्टि व्यापक छलनि आ हुनक साहित्यमे सभटा पक्षकेँ स्थान छैक। समितिक अध्यक्ष सह मैथिली अकादमीक अध्यक्ष श्री कमलाकांत झा मंच संचालनक क्रम मे कहलनि जे आचार्य सुमनक समग्र व्यक्तित्वे अनुकरणीय अछि। श्री फूलचन्द्र झा ‘प्रवीण’क द्वारा आचार्य ‘सुमन’ रचित शिवपंक्षारक गायन सँ प्रारंभ भेल कार्यक्रममे स्वागत गीत शिखा कुमारी द्वारा गओल गेल। आगत अतिथि गणक स्वागत समितिक उपाध्यक्ष विनोद कुमार द्वारा कयल गेल। एहि अवसर पर संस्कृत साहित्य मे अवदानक हेतु डॉ. शशिनाथ झा केँ, हिन्दी हेतु, डॉ. अजीत कुमार वर्मा केँ तथा मैथिली हेतु डॉ. श्री शंकर झा केँ ‘सुमन’ स्मृति सम्मान सँ सम्मानित कयल गेलैन। समारोह मे आयोजित कवि सम्मेलन मे डॉ. विद्याधर मिश्र, हरिश्चन्द्र ‘हरित’ एवं अशोक कुमार मेहता द्वारा काव्य पाठ कयल गेल। एहि अवसर पर विधायक संजय सरावगी, डॉ. भीमनाथ झा, डॉ. गणपति मिश्र, डॉ. रमण झा, डॉ. उपेन्द्र झा, श्री मुनीन्द्र झा, श्री महानंद ठाकुर, श्री जगदीश साह, श्री भोला चौधरी, श्री गणेशकांत झा सहित दर्जनों साहित्यकार उपस्थित छलाह। धन्यवाद ज्ञापन समितिक सचिव श्री चन्द्रशेखर झा ‘बूढ़ा भाइ’ कयलनि।
५
सुजीत कुमार झा
जनकपुरमे कोजागरा महोत्सव
महोत्सव केँ आइ काल्हि फैशन चलि आएल अछि । लोककेँ आकर्षित करवाक लेल
महोत्सव शब्द बेर–बेर प्रयोग होइत आएल अछि । जनकपुरमे मात्र वर्षमे मिथिला
महोत्सव, होली महोत्सव, जुड़शीतल महोत्सव, झुलन महोत्सव, विवाह पञ्चमी
महोत्सव, कोजागरा महोत्सव, कि कि महोत्सव होइत अछि । दर्शक तनवाक लेल
किया नहि होउ महोत्सव नाम जोड़ला सँ एकटा आकर्षण अवश्य बढल अछि
इलेक्ट्रोनिक मिडिया सँ आबद्ध पत्रकार रामअशिष यादव कहैत छथि ।
कोजागरा महोत्सव
कोजागरा समान्यतया नव विवाहितकेँ घरमे होइत अछि । जाहि साल विवाह भेल
ओहि साल मात्र बरक घरमे कोजागरा होइत अछि । मुदा अहिठाम तऽ बरक घरमे जे
होइत अछि से हेबे करेत अछि मुदा प्रसिद्ध धार्मिक स्थल जानकी मन्दिरमे जे
होइत अछि से देखय लाइक रहैत अछि । कोजागराक अवसरपर जानकी मन्दिरमे मखान,
खाजा, लड्डुक भार अबैत अछि आ फेर भगवानकेँ चुमाओन होइत अछि ।
चुमाओन देखवाक लेल मन्दिर प्राङ्गणमे हजारो केँ भीड़ रहैत अछि । जानकी
मन्दिरक महन्थ रामतपेश्वर दास वैष्णवक अनुसार चुमाओनक दृश्य देखवाक लेल
आगामे बैसवाक लेल लोक दिनमे मन्दिरमे पहुँच जाइत अछि ।
ओहि ठाम महिलासभ घण्टो गीत गबैत छथि फेर हास परिहासक कार्यक्रम सेहो
होइत अछि । जानकी मन्दिरक महन्थ दास कहैत छथि – लोकक घरमे कहाँ एतेक हास
परिहास होइत अछि । विधक बाद तऽ हमरा स्नानो करय परैत अछि । ततेक लोक
दही लगा दैत अछि । कोजागरा दिन मखान चढावयबलाकेँ सेहो अबेर रातिधरि
मन्दिरमे भीड़ लागल रहैत अछि ।
भारक परम्परा सय वर्ष सँ बेसी पुरान
जानकी मन्दिरमे भारक परम्परा एक सय सात वर्ष सँ निरन्तर चलैत आवि रहल अछि ।
महोत्तरीक रतौली गामक ब्रह्मदेव ठाकुरक घर सँ १ सय १ टा भार प्रत्येक वर्ष
अबैत अछि । ओ सभ दशमी शुरु होइते कोजागराक भार साठयकेँ लेल तैयारी शुरु
कऽ दैत छथि । ठाकुुर कहैत छथि– भार संगे छोट सँ लऽ कऽ बड़काधरि घरक सभ
सदस्य पहुँचैत छी । घरक कोनो सदस्य बाहरो कमाई छथि ओहोसभ कोजागरा
महोत्सवमे सहभागि होवयकेँ लेल चलि अबैत छथि ।
फेर भार पुरे परम्परागत शैलीमे मन्दिरमे पठाओल जाइत अछि । भरियाक परम्परा
क्रमशः मिथिलामे हटय लागल समयमे सेहो दर्जनो भरियाकेँ कोजागरामे जानकी
मन्दिरमे लऽ जायत देखल जा सकैत अछि । ब्रह्मदेव ठाकुर कहैत छथि–अन्य काल
एकोटा भरिया तैयारी नहि होएत मुदा जानकी मन्दिरमे जायकेँ लेल तऽ मारि
करय लैत अछि ।
घरोकेँ कोजागरामे कम आकर्षण नहि
मन्दिरमे कोजागरा महोत्सव होइत अछि तऽ घरमे होवयबला कोजागराक आकर्षण
समाप्त भऽजाइत हैत से नहि घरोसभमे सेहो ओतवे उत्साह संग कोजागरा होइत
अछि । जनकपुरक पण्डित विद्यानन्द झा कहैत छथि–जाहिना मन्दिरक कोजागरामे
भव्यता आएल अछि तहिना घरक कोजागरामे । लोक मखान बटैत अछि, भोज करैत
अछि कि कि होइत अछि कि कि नहि ।
आब तऽ गाम–गाममे अहि अवसरपर नाटक सभ सेहो होवय लागल अछि ।
१.ज्योति सुनीत चौधरी- विहनि कथा (लघुकथा)- पानिमे खेती २. कुमार मनोज कश्यप-विहनि कथा (लघुकथा)-उजड़ल खोंता ३.
नबोनारायण मिश्र- विहनि कथा (लघुकथा)-
घमंडक फल ४.राम विलास साहु
विहनि कथा (लघुकथा)-परिश्रमक भीख
१
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
विहनि कथा (लघुकथा)- पानिमे खेती
पानिमे खेती ः
विवेक बाबू एक ग्रामीण कृषक परिवार सऽ छथि।बच्चे सऽ राेपण़ि पटाइऱ् कटनी़ दाउन यैह सब देखि कऽ पैघ भेलैथ।बहुत तरहक विवाद के ओ बड्ड नजदीक सऽ सामना केने छथि।दमकल लगेलक कियाे आ कियाे आर बिना पुछने आढ़ि काटि कऽ अपन खेत मे पानि भरिलेलकऌ पाेखरिमे जीरा पड़ल की नहिं बच्चा सबहक बंसी खेलेनाई शुरू आढ़ि ़ बान्ह बनाबै काल ककराे दिसका जमीन बेसी नहिं चलि जाया ताहि लेल कलहऌ ई सब छाेटमाेट हलचल तऽ ओतक दिनचर्यामे सामिल छल।
अहि सबसऽ हाेयत विवेक काॅलेज पहुॅच गेला।जखन गामक लाेकके ज्ञात भेलैनजे ओ कृषिविज्ञानके अध्ययन कऽ रहल छथि तऽ आश्चर्य भेलैन।सबके भेलैन जे अहि विषयमे हमरालाेकनिके पढ़ाइर्क कियैक आवश्यकता।फेर सबके भेलैन जे विवेक बाबू नर्बनब प्रजाति के बीया़ नर्बनब तरहक खाद़ काेन माटिमे काेन तरहक उपजा बारी नीक आदि के विषयमे खूब बतियाैता।सबबेर जखन छुट्टीमे विवेक बाबू गाम आबैत छलैथ लाेकक कानमे बात जाय ताहिसऽ पहिने घूरि जाई छलैथ।अन्ततः अहिबेर ओ सबके भेटेलैथ।संगी़ कक्का़ बाबा सब कियाे घेर लेलखिन हुनका।
अपन विषयमे बाजैमे विवेकबाबूके सेहाे काेनाे असमंजस नहिं छलैन।मुदा हुन्का लग जे ज्ञान रहैन से लाेक सबहक आशा सऽ काेसाे हटिकऽ छलैन।असलमे विवेक बाबू हाइड्राेपाेनिक कल्टीवेसन ह्यपानिमे खेतीहृ के पढ़ाई पढ़ि रहल छलैथ।
विवेक बजलाह़ “आब एहेन तकनीकक विकास भऽ गेल अछि जे मात्र पानिमे खेती भऽ सकैत अछि।”
सब पुछलखिऩ “मात्र पानिमे । माटिक काेनाे आवश्यकता नहिं ।”
“नहिं माटिक काेनाे आवश्यकता नहिं।”
“तऽ गाछ ठाढ़ काेना रहैत छहि ।”
“पाइप मे भूर कऽ गाछके ठाढ़ कैल जायत छहि।पाइप मे बहैत पानिमे सब आवश्यक तत्व मिला देल जाइत छहि जाहि लेल गाछ पहिने माटि आ खाद पर आश्रित छल।जड़ि पाइप के अन्दर बहैत पानि सऽ सब पाैष्टिक तत्व ग्रहण कऽ लैत छहि।गाछक शेष भाग पाइपके भूर बाटे बाहर रहैत छहि।काेनाे काेनाे गाछके ओकर आकारक अनुसार बाउल आ छाेटकी पाथर के सहारे सेहाे राखल जाइत छहि।”
“आमक कलम लागि सकैत छहि कि एनामे ।”
“अखन तक तऽ नहिं छहि मुदा जॅं विशेष संकर आ अल्पाकार प्रजाति विकसित हाेय तऽ सेहाे भऽ सकैत छहि”।
कनिक कालक चुप्पीक बाद कृषिविज्ञानक ई संगाेष्ठी समाप्त भेल। लाैटैत काल सब के ज्ञात रहैन जे अहि व्यवस्थाक खर्चा पुछनाई बिसरि गेला मुदा अफसाेस नहिं रहैन। कारण जतय सब किछु प्रकृति पर आश्रित अछ़ि जे सुविधा उपलब्ध अछि तकराे प्राप्ति नहिं अछ़ि ओतय एहेन चमत्कारक संकल्पना एक असंभव स्वप्न सन छल।बेर्रबेर सरकार के दाेस ताकि र् ताकि सब थाकि गेल रहैथ।अहि ज्ञान पर तऽ विवेक बाबूके बाहरेे राेजगार लगतैन।गामक एकटा आर प्रतिभा अनका अर्पित भेल।
२
कुमार मनोज कश्यप
जन्म मधुबनी जिलांतर्गत सलेमपुर गाम मे। बाल्य काले सँ लेखन मे आभरुचि। कैक गोट रचना आकाशवानी सँ प्रसारित आ विभिन्न पत्र-पत्रिका मे प्रकाशित। सम्प्रति केंद्रीय सचिवालय मे अनुभाग आधकारी पद पर पदस्थापित।
विहनि कथा (लघुकथा)-उज़डल खोंता
गोनमा कोना विसरत ओ दिऩ़ कोना विसरत असक्क, अवाह बापक बेवस , मौलायल चेहरा ; मायक भरि दिनक कुटाऊन-पिसाऊन कऽ कऽ आनल किछु मुट्ठी चाऊर किवा आटा जाहि सँ पूरा परिवारक पेट भरवाक असफल प्रयास ; छोट गदेल भाय-बहीनक भूखल, कृशकाय, अर्धनग्न शरीऱ़। कोना विसरत ओ दिल्ली एबा काल मायक कनैत-कनैत क़ंडजोनी सन भेल आँखि सँ बहैत नोर के नुआँक खूंट सँ बेर-बेर पोछब, बापक बेचारगी भरल सुन्न चेहरा, भाय-बहिनक वुᆬतूहल़़।
ओकरा सभ पर विपत्तीक पहाड़ तऽ ओहि दिन टुटि पड़लै जहिया नवका जोड़ल देवाल लऽ दऽ कऽ ओकर बापक देह पर खसि पड़लै । जान तऽ कहुना बाँचि गेलैक ; मुदा दुनू पैर बेकाम भऽ गेलैक । आब ओ भरि दिन ओसारा पर पड़ल टुकुर-टुकुर तकैत रहैत छै़क़ कैयो कि सकैत छै । माईयो कि करतै ? भरि दिन लोकक अंगने-अंगने कुटाऊन- पिसाऊन करैत छै ; तखन जा कऽ केयो आध सेर - एक सेर अनाज दैत छैक । ओकरे कुड़ी जकाँ बाँटि दैत छैक सभ प्राणीक बीच मे़क़ंहुना प्राण रक्षा तऽ करहि पड़तै ।
कहल जाईत छैक जेठ संतान समय आ परिस्थिति के कारण समय सँ पहिनहि वयस्कं भऽ जायल करैत छैक । से गोनमो पर चरितार्थ भेलै । एक दिन ओ माय लग सहटि कऽ बैसि कऽ डराईत-डराईत कहलकै - ' माय गे, एगो बात कहियौ?'
'की ?' माय हाथ पर मड़ुआक रोटी ठोकैत पुछलकै ।
' अपना गामक भोलवा, बदरिया, विलसा सभ दिल्ली जाई हई़क़ंमाई लै । हमरो मोन होईहै हमहुँ जयतौं । ओ सभ कहलक जे काज तुरते भेट जेतै। दू पाई कमईतौं तऽ घरक हालतो सुधरितै ।' - कहि कऽ गोनमा उत्तरक प्रतिक्षा मे मायक मुँह निहारऽ लगलै। मायक हाथक रोटी हाथे मे रहि गेलै । अकचकाईत ओ कहलकै -'तों एखन कोन जोकरक भेलैं जे कमाई लेल जेबैं ? तोरा के नोकरी रखतौ एखन ?'
'हम ओकरा सभ सँ पहिने पुछि लेलियै । सभ कहलक जे नोकरी भेटई मे कोनो भाँगठ नहि छै । शुरू मे काज सिखबाक समय मे कम पाई दैत छैक । बाद मे काज सिख जाऊ तऽ मोट दरमाहा भेटैत छैक । तों बस कतहु सँ हमरा किराया लेल चारि सय रूपैया जोगाड़ कऽ दे।'
कोन माय चाहतै जे ओकर संतान ओकरा सँ दूर जाय ; ताहु मे खेलै-खाई के उम्र मे। मुदा परिस्थितिक आगु मे गोनमा माय के झुकहि पड़लै। मलिकानि कतेक दँत-खिष्ठी केलाक बाद आना-दर सूदि पर साढ़े चारि सय रूपैया देने छलखिन ओकरा । चारि सय रूपैया तऽ किराये के भेलै । परदेश जाई छै; तऽ किछु रूपैया तऽ संगो मे रहक चाही बेर-मोसीबत लेल ।
दिल्ली मे गोनमा के एकटा ज़डी-युनिट मे काज भेटलै। पहिने तऽ ओकरा ज़डीक काज सीखऽ पड़तै । खेनाई-पीनाई आ उपर सँ डेढ़ सय रूपैया सप्ताह मे भेटतै । डेढ़ो सय सप्ताहिक कि कम छैक !छः सय रुपैया महिना के भेलै । आँगुर पर हिसाब लगेलक गोनमा । एके महिना मे मलिकानि के सूदि सहित पाई आपस कऽ देतै । तकरा बाद माय के अँगने-अँगने काज केनाई ओ छोड़ा देत । जखन महिने -महिने माय के मनिआर्डर भेटतै ; तऽ कतेक खुश हेतै माय-बाबू ! जखन काज सीख जेतै आ बेसी पाई भेटऽ लगतै तऽ ओ अपना लेल एकटा जिंस-पैंट आ जूता कीनत । बड़ सौख छई एकर । माय के लेल साड़ी-साया-ब्लाउज, बाबू लेल धोआ धोती आ वुᆬर्ता आओर सभ भाय-बहिन के लेल रंग-विरंगक कपड़ा़। भाय-बहिन सभ के ओ स्वूᆬल मे नाम लिखबा देत । अपने नहि पढ़लक ताहि सँ कीभाय-बहिन पढ़ि-लिखि कऽ बड़का बनै से सपना छै ओकर ।
भविष्यक रंगीन सपना बुनैत गोनमा खूब मोन सँ काज सिखऽ लागल । ओस्ताद सेहो बड़ मानैत छै छौंड़ा वे ᆬ। की चिक्कंन कसीदा काढ़ैत छै़ज़ेना पहिनहि सँ सिखने हो । ओहि दिन ओस्ताद खुश भऽ कऽ चाय मँगेलाक बाद बँाचल खुदरा पाई ओकरे लग छोड़ि देने छलै। पेᆬर ओकर माथ हँसोथि कऽ कहने छलई ओ- 'ई एक दिन हमरो ओस्ताद निकलत । ' मालिको बड़ मनैत छई छौंड़ा के ।
ओहि दिन गोनमा किछु बुझि पबितै ओहि सँ पहिनहि ओकर खोंता उजड़ि गेलै। अवाक भऽ ओ देखैत रहि गेल छल ओकर देवता समान मालिक के पुलिस हथक़ंडी लगौने नेने जा रहल छलै। पेᆬर गोनमा सहित सभ काज सिखनाहर सभ बच्चा के दोसर जीप मे बैसा देल गेलै। लोकक गप्प सँ गोनमा के बुझना गेलै जे बाल-मजदूरी करेबा के जुर्म मे मालिक के पुलिस पकड़ि लेलकै । आब गोनमा सहित सभ बच्चा के आपस अपन-अपन गाम पठा देल जेतै जतऽ ओकरा सभ के स्कूल मे नाम लिखा कऽ पढ़ाई के व्यवस्था कैल जेतै ।
बदहवाश भऽ गेल छल गोनमा । ओकर सपनाक शिशा चूर-चूर भऽ कऽ ओकरा आगू मे पसरि गेल छलै। ओहि फुटल शिशा मे ओकरा नजरि आबि रहल छलै़मायक चिप्पी लागल धिंगी-धिंगी भेल नुआँ सँ लाज झँपबाक असफल कोशिश बाबूक निरीह, बेवस, मौलायल चेहरा़भूख सँ बिलबिलाईत छोट भाई-बहिऩ़सुदि पर उठाओल रूपैया़।
कोन मुक्ति भेटलै ओकरा से नहि बुझि पौलक गोनमा ।
३
नबोनारायण मिश्र- विहनि कथा (लघुकथा)-
घमंडक फल
बद्रीबाबूकेँ काबिलक बड़ दाबा छलन्हि। चारि भैयारी मूर्खक बीच एकमात्र पढ़ल लिखल रहबाक कारणे परिवारमे वर्चस्व भेनाइ स्वाभाविके आ एहि वर्चस्वक प्रतिफल जे आश्रम साझी नञि रहि सकल। पैतृक सम्पत्तिक अतिरिक्तो किछु जमीन अर्जित केने छलाह। सरकारी नौकरीमे रहबाक कारणे आमदनीक स्रोत बढ़ियाँ छलन्हि तैं शानसँ कहथिन्ह जे गाममे हमरासँ पैघ के अछि?
खर्चोक नामपर एकमात्र कन्यादान छलन्हि जे सस्तेमे सुतरि गेलन्हि। तीनटा बालकमे दूटा छोट-छीन, एकमात्र ज्येष्ठ बालक कौलेजमे पढ़ैत छलन्हि। समाजमे बदी बाबूक घमंडक चर्चा जोर पकरने छल कारण जे साधारणो बातमे लोककेँ कहि दैत छलखिन्ह जे तोरा हम गामसँ उजाड़ि देबह। गामक लोक अवसरक प्रतीक्षामे छल। आमक गाछ लेल झगड़ा बढ़लैक अपना पटीदारीमे आ लोक दुनूकेँ पीठ ठोकि कऽ केस मोकदमामे फँसौलक। बद्रीबाबूसँ लोककेँ बदला लेबाक एहिसँ नीक आर कोन अवसर भेटितैक? गाममे बद्रीबाबूकेँ एकहुटा गवाही नञि भेटलन्हि तैं सिविल कोर्टसँ हाइकोर्ट धरि केस हारिते गेलाह। केस मोकदमामे फँसि गेलाक कारणे आर्थिक स्थिति जर्जर भऽ गेलन्हि। अनका गामसँ उजारैत-उजारैत अपनहि उजरबाक बाट धऽ लेलन्हि आ मुँहमे स्वतः लगाम लागि गेलन्हि।
४.
राम विलास साहु
विहनि कथा (लघुकथा)-
परिश्रमक भीख
सोमना बोनिहार अपन परिश्रमसँ परिवारक भरण-पोषण करैत छल। सभ दिन अपन मजदूरिक बोनिसँ खाइत-पीबैत जिनगी बितबैत छल। सोमना जेतबे परिश्रमी ओतबे इमानदार सेहो छल। सोमनाकेँ जइ दिन काज नहि भेटैत छल माने बैसारी रहि जाइत छल ओहि दिन बीना भोजने पत्नी आ बाल-बच्चा पानि पीबि अपन टुटली मरैयामे सुति रहै छल। एक दिन एहिना भेल रातिमे सभ परानी पािन पीबि सुित रहल। भोर भेलापर काज खोजलक मुदा कोनो काज नहि भेटल। सेामना भुखक मारल थािक कऽ दलानपर बैसि छल। पत्नी आ बच्चाकेँ भूखसँ पेट-पीठ एक भऽ गेल। सोमना सभ परानी आँखिसँ नोर बहबैत भगवानसँ याचना करैत कहलक- “हम एत्ते गरीब छी मुदा काजो नहि भेटैत अछि जे परानो बचत। आब हम सभ भूखे परान तियागि देब।”
सोमना माथपर हाथ रखने बैसल छल। तखने एकटा हट्ठा-कट्ठा भिखारी आबि कऽ भीख मँगलक। सोमनाकेँ भीख देबाले किछु बँचल नहि छल। सोमना कहलक- “भीख तँ हम नहि दऽ सकै छी, हम दऽ सकै छी परिश्रम।”
भिखारी मने-मन सोचमे डुबि गेल ओ सोचलक जे हम शरीरसँ ठीक छी तँ किएक ने हमहुँ परिश्रम करब तँ भीखारीक जीबनसँ छुटकारा पाबि जाएब। भीखारी खुश भऽ बाजल- “आब हमहुँ, भीख नहि मॉंगव अहाँक बचन सुनि हमरो लागल जे आखिर परिश्रमसँ तँ धन भऽ सकैत अछि। बेकार हम भीखक फेरिमे परल छी। आब हम परिश्रमेसँ अपन पेट भरब।”
घर- लक्ष्मिनियाँ
पोस्ट- छजना
भाया- नरहिया
जिला- मधुबनी
१.जगदीश प्रसाद मंडल- कथा- मइटूगर (गतांस सँ आगाँ) २. राजदेव मंडल- कथा-एलेक्सनक भूत ३.प्रो. वीणा ठाकुर- - कथा- परिणीता (आगाँ) ४. बेचन ठाकुर बेटीक अपमान
१
जगदीश प्रसाद मंडल
कथा- मइटूगर
(गतांस सँ आगाँ)
अशौच दुआरे दुनू जोँआ भाए-बहीनिक -धीरज आ घुरनीक- छठियार नहि भेल। ने कियो सोइरी सठनिहारि आ ने ककरो मन कखनो थीर होइत जे नीक-अधलाक विचार करैत। ओना तीनूक- पलहनि, सुनयनया आ तपसीक- मन सदतिकाल बच्चेपर रहैत छलनि मुदा कखनो काल नेकरमसँ अकछि मने-मन सोचैत जे दुनूकेँ ऋृण असुलए भगवान पठौलनि। जते ओकर ऋृण बाकी छै ओते तँ असुले कऽ जान छोड़त। मुदा लगले मन घुरि जाइत जे ब्रह्मो भाग-तकदीरकेँ नहि बदलि सकैत छथि। जँ दुनू बच्चा एहि धरतीक सुख भोगऽ आएल हएत तँ नहियो सेवा-बरदासि करबै तइयो पानिक पाथर जकाँ जीवे करत। मुदा बच्चाक छोड़ि तीनूक -पलहनि, सुनयना आ तपसीक- अपन-अपन जिनगी आ दुनियाँ सेहो छलनि। पलहनिये बेचारी कि करितथि? एक तँ दस-दुआरी दोसर अपनो बाल-बच्चेदार परिवार तइपर सँ तड़िपीवा घरबला। धन्यवाद बूढ़ी सासुकेँ दिआनि जे सुखाएलो-टटाएल हड्डीपर ने कखनो हाथ-पाएर कामै होइत आ ने मुँह सापुट लैत। अखनो वएह रूआव जे कते दिन जीवि तेकर कोन ठेकान। हजार कि लाख आ कि नहिये मरब तेकर कोन ठीक। मुदा साँपक मंत्र जकाँ भरि दिन सुगिया (पलहनि) सासुक नीक-अधला बात सुनैत रहैत मुदा कोनो बातक उतारा नहि दैत। अपन सभ किछु बुझि सासु -झिंगुरी- मालिक जकाँ काजक समीक्षा सदतिकाल करैत रहैत जे कोन-काज केहन उताहुल अछि। जेहन जे काज उताहुल तइ काजकेँ दोसर काज छोड़ि करए लगैत तँए सुगिया सासुक बातो कथा सुनि चुप्पे रहैत। तँए कि झिंगुरी सदतिकाल पुतोहूपर गरमाइले रहैत छलीह। कोना नइ रहितथि, जखन सुिगया कोनो अंगनाक पवनौट, काेनो तीमन-तरकारी वा सिदहा आनि आगूमे दथि वा बैसलोमे टाँग पसारि जँतऽ लगैत तखन वएह सासु ने असिरवाद दै छलखिन जे हमरो औरूदा भगवान तोरे देथुन। यएह ने परिवार छी जे सदतिकाल सुख-दुख, नीक-अधला, हँसैत-कनैत मस्तीमे चैनसँ चलैत रहए। झिंगुरियोक जिनगीमे तहिना भेल। एक्के सन्तानक -बेटा- पछाति विधवा भऽ गेलीह। अपना खेत-पथार तँ नहि मुदा अधा गाम (भैयारीक हिस्सा) तँ खानदानी सम्पति छलैक। जाहिसँ खाइ-पीवैक कोन बात जे दू पाइ बेटोकेँ खाइ-पीबैले दैत रहलीह। भलेहीं बेटा ताड़ी पीआक किअए ने भऽ गेलनि। कि अखनो धरि बेटाकेँ कहियो एकटा खढ़ उसकबै नहि कहलनि। जँ माए-बाप अछैत बेटा केलक तँ माए-बापक मोले की? एहि बातकेँ गीरह बान्हि झिंगुरी कहियो बेटाकेँ कोनो भार अखन धरि नहि देने। भलेहीं बेटा सहलोले किअए ने भऽ जाए मुदा सिद्धान्तो तँ सिद्धान्त छी। ओकरो अपन महत्व छैक। भलेहीं करी वा नहि करी। जँ से महत्व नहि छैक तँ काबिल लोकक बेटा बूड़िबक कोना भऽ जाइत छैक।
दसदुआरी रहने सुगियाकेँ घरसँ बाहरे एते काज करै पड़ैत जे दिन-राति रेजानिस-रेजानिस रहैत छलीह। साँझ-भोर, राति-दिन काज। किम्हरो जँत्ते-पीचैक समए तँ किम्हरो बिआउ करैक ताक। धन्यवाद सुगियेकेँ दी जे घिरनी जकाँ सदतिकाल नाचि काज सम्हारैत। तहूमे मइटूगर धीरज आ घुरनीक तँ सहजहि माइये छी। दूध पिऔनाइसँ लऽ कऽ जाँति-पीचि देह-हाथ सोझ करऽ पड़ैत। दसदुआरी रहने दस दिस सेहो आँखि-कान ठाढ़ रखै पड़ैत। जिनगीक काज सुगियाकेँ एहि रूपे पकड़ि नेने जे दोसर दिस तकै नहि दैत। मन कहैत जेकरा अपन माए जीवैत छैक ओरत होइक नाते अपन चिलकाकेँ अपनो सम्हारि सकैए मुदा अइ दुनू -धीरज आ घुरनी- केँ दुनियाँमे के देखिनिहार छैक? हमरा हाथे जन्म भेल छै, जँ पैतपाल नै करवै ते एकर प्रतिवाए ककरा हेतइ। भगवानक घरमे दोखी के हेतइ। वेचारी दादी सुनयना छथिन मुदा अहि उमेरमे दूध तँ नहि छन्हि। सोलाहो आना बकरिये दूधपर तँ दूधकट्टू भइये जाएत। जे बच्चा दूधकट्टू भऽ जाएत ओकर छाती कहियो सक्कत होतइ। खेने-बिनु खेने सुगिया भरि दिन ओहि जंगली जानवर जकाँ नचैत जे बच्चाकेँ दूध पीया, गर लगा सुता चरौर करए जाइत, तहिना।
अधवयसू सुनयना अपन राजा बेटा तपसीक दुखक बोझ देखि दिन-राति ओहि बेझकेँ हल्लुक बनवैक लेल एकबट्ट करैत रहैछ। जहिना युद्धभूमिमे अपन राजापर दुश्मनक अबैत तीर देखि सेनापति उपयुक्त तीर तरकससँ निकालि दुश्मनक तीरकेँ रोकैक प्रयास अंतिम साँस धरि करैत तहिना सुनयना तपसीपर अबैत तीर- ‘भगवान केहन डाँग मारलखिन जे जे जाहि काजक लूरि पुरूषक हिस्सामे देबे ने केलखिन ओहि फाँकमे फँसा देलखिन। कोशिकन्हाक खेत जकाँ आिड़-धूर मेटा बालुसँ भरि देलखिन। स्त्रीगण होइत हमहूँ तँ स्त्रीगणक सभ काज (बच्चाकेँ दूध पियाएब) नहिये सम्हारि सकब। जँ एहेन फाँसे लगवैक छलनि तँ आरो नमहर लगा दुनू बच्चोकेँ माइये संगे नेने जइतथि। पुरूखक (बेटा) देह तँ खाली रहितै। मन होइतै चिड़ैक खोंता जकाँ परिवार बना रहैत नै मन होइतै लौका-तम्मा लऽ दुनियाँमे घूमि-फीड़ि जीबैत। जाधरि हम जीबै छी ताधरि माएक ममता पकड़ि रखितै। मुदा तहू बीच जँ पत्नीक सिनेह बेटा-बेटीक सोह जगितै तखनो तँ मन बौरेबे करितै! अनायास सुनायनाक मनमे उठलनि माया-मोहक लत्ती जते दूर धरि चतरै-ए ओते दूर धरि मनुख तँ नहि चतरत। मनुखक तँ बाढ़ि छैक। तहि बीच हम तपसियाक माए भेलिऐ, जते धरि कएल हएत ततबे ने करबै। आकि ओकरा दुखसँ दुखी भऽ अथबल बनि बैसि कऽ कानब। माएक काज जते दूर धरि छै ओइमे कलछप्पन नै करबै। परिवारे ककर छी ककरो नै छी? तखन तँ मनुख रहत घरेमे। खाएत अन्ने, पीति पानिये। जाबे जीबै छी ताबे बुझै छी जे सभ किछु छी आँखि मूनि देबइ अन्हारमे हरा जाएब। फेरि मन घुरलनि हमरा अछैत बेटाक आँखिक नोर देखब हाड़-चामक मनुखकेँ सहल जाएत? ओ तँ पाथरक नहि छी जे कतौ पड़ल रहत। मनुखकेँ तँ चलै-फिरै, सोचै-विचारै, बुझै-सुझैक बखारी छै ओ तँ देखिये-सुनि कऽ चलत। दुनियाँ बेइमान भऽ जाएत भऽ जाए मुदा जहिना तपसीक माए छिऐ तहिना तपसी देखत। ओकरा मनमे कहियो ई नै उपकए देवइ जे दुनियाँक संग माइयो पएर पाछू केलक। ताधरि तपसीक परिवारकेँ पकड़ि सम्हारने रहबै जाधरि बेकावू नइ भऽ जाएत। भगवान केलखिन आ दुनू पिलुआ उठि कऽ ठाढ़ भेल तँ जरूर परिवार फड़त-फुलाएत। अखन बेकावू कहाँ भेलहेँ? अखन तँ सम्हारैबला अछि। माटिक तरमे सजमनि झिंगुनीक बीआ गारि दै छिऐ, समए पावि जहिना ओ जनमि कऽ ऊपर आबि धरतीसँ आसमान धरि लतरि जाइत अछि, मुदा ई तँ (दुनू बच्चा) माटिक ऊपर अछि। जँ समुचित सेवा भऽ जाए तँ जरूर कलैश कऽ गाछ बनत। आशा-निराशाक बीच सुनयनाक मन वृन्दावनक कदमक गाछपर झुलैत राधा-कृष्ण जकाँ झुलए लगलनि। ने अक चलनि ने बक। आँखि निहारि दुनियाँ दिशि देखए लगलीह। दू-पत्ती, चारि-पत्ती सजमनि-झिंगुनीक गाछक, जे लत्तीक आशा अपनाकेँ ठाढ़ रखैत, चारू भाग जहिना छोट-छोट कड़चीक टुकड़ी गारि ओकर रक्षा लगौनिहार करैत तहिना सुनयना फुड़फुड़ा कऽ उठि बड़बड़ेलीह- “अनेर गाएक धरम रखबार।” मुँहसँ अनायास हँसी निकललनि।
पितृ प्रमुख परिवारमे पिताक परोछ भेलापर ताधरि मातृ प्रधान परिवार बनल रहैत जाधरि पुत्र पितातुल्य नहि बनि जाइत। ओहुना किछु काजमे मातृत्वे प्रमुख परिवार रहैछ। एक तँ ओहिना बच्चाक पालन मातृ पक्षक काज वुझल जाइत तहिपर सँ अखन धरि तपसी माइयेक आदेशक पालन करैत अबैत, तँए धैन-सन। मुदा तइओ टूटैत परिवार आ नव उलझन देखि मन ओझराए लगलनि। एते दिन खेती-पथारी करै छलौं, दिन-राति ओहिमे लागल रहै छलौं। आब तँ से नहि हएत। एक तँ दिनोदिन माएक हूबा सेहो घटत दोसर बच्चा सभले बकरीसँ गाए धरि पोसए पड़त। ओहिना थोड़े हएत। कहुना करबै तँ खुएनाइ-पीएनाइ, दुहनाइ-गारनाइसँ लऽ कऽ अोगरवाहि धरि करए पड़त। खूँटापर छोड़ि कऽ कतौ जाएबो मसकिल हएत। कुत्ता-बिलाइसँ लऽ कऽ साँढ़ बत्तू धरि उपद्रव करत। ओह से नइ तँ खेत बटाइ लगा देब। जँ से नइ करब तँ नइ सम्हरत।
क्रमश: ....
२
राजदेव मंडल
कथा-
एलेक्सनक भूत
निन्नक निशामे मातल सुतल छी आ सपना देखि रहल छी। जुलूस जा रहल अछि। इनक्लाब जिन्दाबाद.....।
राजनीतिक पार्टी आ पाटीक तरफसँ ठाढ़ नेताक लेल वोट माँगएबला जुलूस। आगूमे नेताक बदला प्लाईवुडक आदमकद फोटो। दुनू जाँघक बीच मोटका लाठी धोंसिया कऽ फोटोकेँ ऊपर उठौने। गर्दमिसान करैत भीड़ निकट आबि रहल अछि। “जीतबे करता-जीतबे करता हमर नेता जीतबे करता। नेताजीक मारि कऽ गोली, बन्न नइ कऽ सकत हमर बोली।”
भीड़मे एक दोसरासँ पूछैत अछि- “नेता जीकेँ गोली लगि गेलै की?”
“हँ भाय, साँझमे। गोली तँ अजमा कऽ छातीमे मारलकै। लेकिन हुसि गेलै। टाँगमे गोली लगलैक। होसपिटलमे पड़ल छथि। इलाज चलि रहल छै। तहि दुआरे नेता जीक फोटो लऽ कऽ प्रचार कऽ रहल छिऐक।”
“सबटा एण्टी पाटीक किरदानी हेतै।”
हमर धियान आदमकद फोटोपर अछि। आरे तोरीकेँ, ई फोटो तँ हमरे छी। हू बहू। लगल जेना हम उछलि कऽ फोटोमे ढुकि गेलहुँ। फोटोक बदलामे हमहीं ठाढ़ छी। आ ऊ अगत्ती छौड़ा लाठीपर टँगने हमरा ऊपर नीचा कऽ रहल अछि। दरदक अनुभव होइत अछि। बेसुमार दरद। हम िचचिया रहल छी- “हे रौ, हमरा नीचा राख। एना किएक नाहकमे जान लैत छँ।”
भीड़केँ कोनो आँखि-कान होइत छै। के सुनत हमर कानब?
मूड़ी उठेलहुँ। आगूमे देखै छी जे एण्टी पाटीक किछु लफंगा सभ घुरिया रहल अछि। किछु लोकक हाथमे झण्डा आ डण्टा अछि। आ रे तोरीकेँ ई सभ तँ डाँड़सँ पेस्तौल निकालि रहल अछि। केयो बम पटकि पड़ाएल।
“धुम... धुम... धड़ाम।”
सभ भागल जहिंपटार। हमरा लाठी सहित गन्हकैत नालीमे फेंकि देलक। ओहि भभकैत नालीमे हम लसकल छी, नाक मूनने। हल्ला कऽ कहि रहल छिऐ- “हओ, ठाढ़ हुअ। हमरो संग नेने चलह।” किन्तु के सुनत?
संकटकालमे तँ लोक केहनो प्रिय बेकतीकेँ संग छोड़ि दैत छैक। आ हम तँ नेता छी....। तेँ हम तँ सबहक प्रिय। किन्तु कियो नहि अबैत अछि। महकैत नालीमे धँसल जा रहल छी।
‘हे देव, डूबै छी। तँ हाथ पाएर मारह।’ नालीसँ निकलबाक लेल हाथ-पाएर जोर-जोर चलेलहुँ।
स्त्रीकेँ झकझोरबसँ निन्न टूटि गेल। तामससँ थरथराइत पत्नी बाजि रहल अछि- “दिन कऽ गारि आ रातिमे मारि। हमरा ई जिअ नहि दैत। हम आब रहि नहि सकैत छी।”
“देखू एना नहि बाजू। पड़ोसिया सुनत तँ की कहत। हमरा तँ मोने नहि रहल जे घरमे अहाँ लग सुतल छी। हम तँ सपनामे कतऽ सँ कतऽ बौआ रहल छलहुँ। आब अहाँ जे कही।”
“अच्छा, अच्छा बुझलहुँ। भोर भऽ गेल छै। दुआरपर सँ कियो सोर पाड़ि रहल अछि। उठू, देखियौक।”
“की देखबैक। वएह सभ हेताह।”
“के सभ?”
“आइ तँ नमनेशन देबाक लेल जाइक छै ने। सँगे-सँग जइबला संगी-साथी सभ।”
“ठीके तँ अछि। अहूँ नहा-सोना कऽ तैयार भऽ जाउ। चलि जाउ सवेरे।”
“धुर, हमरा राजनेति करनाय ठीक नहि लगैत अछि। ई कोनो नीक करम नहि अछि।”
“हेओ, अहाँ सपनामे धसना खसैत तँ नहि देखलिऐक। आकि एलेक्सनक भूत चॉंपि देलक। काल्हि तक जाहि राजनेतिक गुण-गान करैत छलिऐक। आइ ओकरा अधलाह कहैत छिऐ।” स्वरकेँ अकानैत फेर बजली- “अच्छा जाइयौ, दुआरिपर सँ सोर पाड़ैत अछि।”
हाथ-मुँह धो कऽ हम दुआरिपर पहुँचलहुँ। देखैत छी- गौआँ-धरूआ, सँगी-साथी किछु नव सिखुआ नेता सभ एका-एकी दुआरिपर जमा भऽ रहल अछि। एकटा छोटका भीड़ सन। भीड़सँ स्वर निकलि रहल अछि- “अँए यौ, अखनी तक अहाँ तैयार नहि भेलहुँ। कागज-पत्तर लिअ। आ जल्दी चलू। सभसँ पहिले।”
“हॉं-हाँ सभसँ पहिलुक नमनेशन अपने सभकेँ दाखिल हेबाक चाही।”
क्रमश:
३
प्रो. वीणा ठाकुर
कथा
परिणीता (आगाँ)
आइ डोमेस्टिक एयर पोर्ट दिल्लीमे श्यामाक भेँट नीलसँ भेल छलन्हि। श्यामा थोड़ेक काल धरि हतप्रभ रहि गेल छलीह। नील-नील कहि मोनक कोनो कोनमे हहाकारक लहरि उठि गेल छल। एतेक वर्ष बीत गेल। नील एखनहुँ ओहने छथि, कोनो परिवर्त्तन नहि भेल छन्हि। आकर्षक नील, हँसमुख नील, पुर्ण पुरूष नील, उच्च पदस्थ नील, नील-नील। श्यामा कहियो नीलकेँ बिसरि नहि सकल छलीह। सभटा प्रयासश्यामाक विफल भऽ गेल छल। नील सदिखन छाया सदृश्य श्यामाक संग लागले रहलथि। नील कतेक दूर भऽ गेल छथि, श्यामा आब चाहियो कऽ नीलकेँ स्पर्श नहि कऽ सकैत छथि, ओहिना जेना छाया संग रहितहुँ स्पर्श नहि कएल जा सकैत अछि, मनुष्यक संग छायाक अस्तित्व तँ सदिखन रहैत छैक, मुदा ओकर आकार तँ सदिखन नहि रहैत छैक। श्यामाक जिनगी नील, श्यामाक सोच नील, श्यामाक सभ िकछु नील। श्यामाक तन्द्रा भंग भऽ गेल छल, नीलक चिर परिचित हँसि सुनि, नील आश्चर्यचकित होइत प्रसन्न भऽ कहने छलाह- “श्यामा, माइ डियर फ्रेंड हमरा विश्वास होइत अछि, अहाँ फेर भेँट हएत। श्यामा अहाँ एखनहुँ ओहिना सुन्दर छी, यु आर टु मच ब्युटिफुल यार, आइ कैन नॉट विलिभ।”
और पुन: ठहाका मारि हँसने छलाह। नील संगक युवतीसँ श्यामाक परिचए करबैत कहने छलाह- “श्यामा, मीट माइ वाइफ नीलिमा, ओना हमर नीलू- नीलू माइ वेस्ट फ्रेंड श्यामा।”
नीलू बहुत शालीनतासँ श्यामाक अभिवादन करैत कहने छलीह- “गुड मॉनिंग मैम।” और नील हँसेत बाजि गेल छलाह- “देखू हम आइयो अहाँक पसन्दक ब्लू पैंट शर्ट पहिरने छी।” किछु आॅपचारिक गप्प भेल छल। एयरपोर्टपर एनाउन्समेंट भऽ रहल छल, संभवत: नीलक फ्लाइटक समए भऽ गेल छल। श्यामा पाछासँ नील और श्यामाक जोड़ी निहारैत रहि गेल छलीह। कतेक सुन्दर जोड़ी अछि- राधा-कृष्ण सदृश्य। नीलिमा कतेक सुन्दर छथि, एकदमसँ नील जोगड़क। लगैत अछि जेना ब्रह्मा फुर्सतमे नीलिमाकेँ गढ़ने होएथिन्ह। सुन्दर, सुडॉल शरीर, श्वेत वर्ण, सुन्दर लम्बाइ, उमंग और उत्साहसँ पूर्ण नीलिमा। नीलिमाक प्रत्येक हाव-भाव सुसंस्कृत होएवाक परिचायक अछि। श्यामा अपलक देखैत रहि गेल छलीह। तावत धरि जावत दुनू श्यामाक आँखिसँ ओझल नहि भऽ गेल छलथि।
घर अएलाक पश्चात् बिनु किछु सोचने आएना लग आबि अपनाकेँ देखय लागल छलीह। केशक एकटा लटमे किछु श्वेत केश देखि श्यामाकेँ आश्चर्य भेल छलन्हि जे एखन धरि हुनक नजरि एहिपर नहि पड़ल छल। फेर जेना श्यामाकेँ संकोच भेल छलन्हि जे अबैत देरी आखिर अएनामे की देख रहल छथि। भरिसक नीलक प्रशंसा एखनहुँ श्यामाकेँ ओहिना आह्लादित कऽ गेल छल। ई तँ किछु वर्ष पहिने होइत छल। आब तँ प्राय: श्यामा नीलकेँ, नीलक संग बितायल क्षणकेँ बिसरवाक प्रयास कऽ रहल छथि। आखिर नील एखन धरि श्यामाक मस्तिष्कपर ओहिना आच्छादित छथि। समएक अन्तराल किछु मिटा नहि सकल। मिटा देलक तँ श्यामाक जिनगी, श्यामाक खुशी। श्यामाक जिनगी भग्न खण्डहर बनि कऽ रहि गेल, जाहिमे नील आइ हुलकी दऽ गेल छलाह। की नील एखन धरि श्यामाकेँ बिसरने नहि छथि? श्यामाक पसन्द एखनहुँ मोन छन्हि? श्यामाक महत्व एखनहुँ बॉंचल अछि? नहि तँ नील एना नहि बजितथि।
चारू-कात देखलनि, ओछाओनसँ लऽ कऽ टेबुल धरि किताब छिड़ियाएल छल। मोन थोड़ेक खौंझा गेल छलन्हि, एहन अस्त-व्यस्त घरक हालत देखि। तथापि किताब एक कात कऽ श्यामा अशोथकित भऽ ओछाओनपर पड़ि रहल छलीह। मोन एकदम थाकि गेल छल, मुदा दिमाग सोचनाइ नहि छोड़ि रहल छल। श्यामा अपन आदत अनुसार डायरी लिखैले बैसि गेल छलीह।
आजुक पन्ना-नीलक नाम-
नील, आजुक पन्ना अहाँक नाम अछि। हमरा बुझल अछि, आब नहि तँ हमर डायरी कहियो जबरदस्ती पढ़ब, नहि हमरा पढ़ब। नील पाँच वर्ष अहाँक संग बिताएल अवधि हमर जीवनक संचित पूँजी थिक, एहि पूँजीकेँ बड़ नुका कऽ मोनक कोनमे राखने छलहुँ। कतहु एहि अमूल्य निधिकेँ बॉटवाक इच्छा नहि छल, कागजक पन्नोपर नहि। मुदा आइ एतेक पैघ अन्तरालक पश्चात, अहाँकेँ देखि मोन अपना वशमे नहि रहल। मोन की हमरा वशमे अछि। अहाँक संग रहि हम तँ दिन-दुनियाँ बिसरि गेल छलहुँ, कहियो किछु कहबाक इच्छा होएबो कएल तँ अहाँ सुनए लेल तैयार नहि भेलहुँ। अहाँ सतत् कहैत रहलहुँ- “हमरा अहाँक मध्य नहि कहियो तेसर मनुष आएत और नहि कोनो व्यर्थक गप्प, बस मात्र हम और अहाँ, और किछु नहि।” हम मन्त्र मुग्ध भऽ अहाँक गप्प सुनैत सभ किछु बिसरि गेल छलहुँ। मुदा आइ सभ किछु बदलि गेल। आइ जँ सभ किछु लिख अहाँकेँ समर्पित नहि कऽ देब तँ मोन और बेचैन भऽ जाएत। अहाँ हमरासँ दूर भऽ गेल छी, तथापि आइ सभ किछु, जे नहि कहि सकल छलहुँ, हम डायरीमे लिख रहल छी। जखन हम अपनाकेँ अहाँकेँ समर्पित कऽ देलहुँ, तखन किछु बचा कऽ राखब उचित नहि।
हमर पिता उच्च विद्यालयमे शिक्षक छलाह, नाम छलन्हि पं. दिवाकर झा। हम दु बहिन एक भाए छी, हम सभसँ पैघ, बहिन श्वेता और भाए विकास। हमर वर्ण किछु कम छल, ताहि कारणे बाबूजी आवेशमे हमर नाम रखलन्हि श्यामा। बाबूजी हरदम कहैत छलाह- “ई हमर बेटी नहि बेटा छथि, हमर जीवनक गौरव छथि श्यामा।” छोट बहिनक नाम श्वेता अछि, श्वेता गौर वर्णक छथि, तेँ माए श्वेता नाम राखने छलथिन्ह। मैट्रिकमे हमरा फर्स्ट डिविजन भेल तँ बाबूजी कतेक प्रसन्न भेल छलाह। महावीर जीकेँ लड्डु चढ़ौने छलाह। सौंसे महल्ला अपनहिसँ प्रसादक लड्डु बॉंटने छलाह। हमरा जिद्दसँ कॉलेजमे हमर नाम लिखओल गेल छल। माए तँ विरोध कएने छलीह। जखन हम बी.ए. पास कऽ गेलहुँ, तँ हमर वियाहक चिन्ता बाबू जीकेँ होमए लागल छलन्हि। एकठाम वियाह ठीक भेल तँ बड़क माए-बहिन हमरा देखय लेल आएल छलथि, मुदा श्वेताकेँ पसिन्न करैत अपन निर्णए सुना देने छलथिन्ह जे अपन बेटाक विआह श्वेतासँ करब। बाबूजी कतेक दुविधामे पड़ि गेल छलाह। पैघ बहिनसँ पहिने छोटक विआह कोना संभव अछि। मुदा माए बाबूजीकेँ बुझाबैत कहने छलथिन्ह-“जे काज भऽ जाइत छैक से भऽ जाइत छैक। विआह तँ लिखलाहा होइत छैक।” नील शास्त्रक कथन अछि-माए बापक असिरवाद फलित होइत छैक। जँ असिरवाद फलित होइत छैक तँ माए बापक निर्णए सन्तानक भाग्यक निर्धारण सेहो करैत हेतैक। भरिसक माएक निर्णए हमर भविष्य भऽ गेल। श्वेताक विआह ओहि वरसँ भऽ गेलनि।
अर्थशास्त्रक एम.ए. कएलाक पश्चात विश्वविद्यालयक पी.जी. डिपार्टमेन्टमे हमरा लेक्चररक नौकरी भऽ गेल। ताहि दिन हमरा बुझाएल छल, जेना जीवनक सभटा उद्देश्य पूरा भऽ गेल अछि। बुझबे नहि कएलहुँ, जे एकरा आगाँ सेहो जिनगी छैक। जावत बुझलहुँ तावत सभ समाप्त भऽ गेल छल। जखन पढ़ैत छलहुँ, महिला शिक्षिकाक पहिरब ओढ़ब, वेश-भूषा हमरा वड़ आकषिर्त करैत छल। हमरा आदर्शमे इहो समाहित भऽ गेल छल। हल्लुक रंग साड़ी पहिरब हमर शौख भऽ गेल छल, भरिसक तेँ हमर जिनगी रंग विहिन भऽ गेल। खैर, बाबुजीक प्रसन्नताक कोनो सीमा नहि छलैन्हि। किछु मासक बाद बाबुजी रिटायर भऽ गेल छलाह। स्कूलक शिक्षकक दरमाहा कम छल, बाबूजीक पेंशनसँ घरक खर्च, विकासक इन्जिनियरिंगक पढ़ाइ संभव नहि छल। हमरा पहिल बेर जहिना दरमाहा भेटल, माएक हाथमे राखि देने छलहुँ, तकरा बाद ई एकटा नियम बनि गेल छल। मुदा बाबुजीक मोनमे सतत् एकटा अपराध बोध होइत छलैन्ह। बाबुजी मुँहसँ तँ किदु नहि बजैत छलाह, मुदा हुनक आँखि सभ किछु कहि दैत छल। किछु दिनक बाद बाबुजी एकदमसँ चुप रहए लागल छलाह। माएक व्यवहारमे सेहो परिवर्त्तन भऽ गेल छलैन्ह। हमरा प्रति बाबुजी माएक सिनेह क्रमश: आदरमे परिवर्तित होअए लागल छल। शुरू-शुरूमे एहि आदरसँ हम कतेक असहज भऽ जाइत छलहुँ, पहिने छोट-छोट चीज लेल जिद्दक अधिकार छल, मुदा ई आदर तँ हमरा बहुत रास अधिकारसँ वंचित कऽ देलक। हमरा सतत् लगैत छल जे आहिस्ता-आहिस्ता कर्त्तव्य मजबूत पाशमे हम बान्हल जा रहल छी। हमर स्वतन्त्रता छोट होइत गेल और हम असमए पैघ होइत गेलहुँ। तावत धरि हम बुझवे नहि कएलहुँ जे प्रत्येक मनुष्यक व्यक्तिगत जिनगी होइत अछि, भविष्यक कल्पना होइत अछि और होइत अछि उमंग, उत्साह।
बाबुजीक मृत्यु हार्ट अटैक सँ भऽ गेलनि। मृत्युकाल बाबुजीक मुँहपर आच्छादित निरीह भाव, आँखिमे पश्चाताप, ओहिना मोन अछि। बाबुजीक मुँहसँ किदु नहि कहलैथ, मुदा हुनका आँखिक कातरता सभ किदु कहि गेल। आब हम घरक मात्र बेटी नहि रहि गेल छलहुँ। हम घरक कमौआ बेटी, पालन केनिहारि गार्जियन भऽ गेल छलहुँ। विकास पढ़ैत छलाह, हुनक पढ़ाइ, विवाह सभटा हमर उत्तरदायित्व भऽ गेल। ई छोट-छीन गृहस्थी समएक अनुसार चलैत रहल। विकासक पढ़ाइ समाप्त भऽ गेल छलनि, विवाह लेल कन्यागत आवए लागल छलाह। विकाससँ हम विवाह लेल पुछलहुँ, पहिने तँ ओ तैयार नहि भेलाह, बेर-बेर कहैत रहलाह- “दीदी, जावत अहाँक विआह नहि अएत, हम विआह नहि करब।” कतेक बुझौने छलहुँ, अन्तमे हमरा कहए पड़ल जे अहाँक विआह, सेट्लमेन्ट, अहाँक घर बसाएब हमर दायित्व अछि, तखन विकास स्वीकृति देने छलाह। कतेक उत्साहसँ विकासक विवाह कएने छलहुँ। पी.एफ.सँ अधिकतम लोन लऽ कऽ सभटा खर्च कएलहुँ। एक-एक वस्तु कपड़ा, गहना माए अपना इच्छासँ कीनने छलीह। विकासक विवाह सम्भ्रान्त परिवारमे भेल, कनिया पढ़ल-लिखल सुन्दर सुशील छथि। मुदा एकटा बात अछि, सुशीलो व्यक्ति मुँहसँ कहियो एहन कटुसत्य बहरा जाइत अछि, जकर प्रहारसँ दोसरक आत्मा छिन्न-भिन्न भऽ जाइत छैक। एक बेरक घटना हमरा एखन धरि बिसरल नहि भेल अछि, होएबो नहि करत। विकासक बेटा मोनु स्कूल गेल छल, स्कूलसँ अएबामे थोड़ेक देरी भऽ रहल छलैक। विकासक कनियाँ पूजाक बेचैनी देखि हमरा रहल नहि गेल। हम पूजाकेँ भरोस दैत कहने छलहुँ- “परेशान नहि होउ, मोनु अबैत हएत, किछु कारण भऽ गेल हेतैक।”
पूजा निछोह भेल बाजि गेल छलीह- “अहाँ की बुझबैक सन्तानक दर्द। एतेक सुनैत।”
हम अवाक रहि गेल छलहुँ। पूजा कहलैथ तँ सत्य। मुदा ई सत्य एतेक कटु छल जे हमर आत्मा क्षत-विक्षत भऽ गेल। की हमरा मोनमे मोनु, पूजा आ विकास लेल सिनेह नहि छल। की मात्र कोखिसँ जन्म देलासँ मातृत्वक भाव अबैत छैक? की हम विकासक भविष्यक चिन्तामे अपन जीवन उत्सर्ग नहि कऽ देलहुँ? हमर एतवे महत्व। खएर पूजा नहि बुझैत छथि ताहिसँ की। विकास तँ हमरा बुझैत छथि। यएह सोचि मोनकेँ सांत्वना दैत रहलहु। मुदा मोन की सांत्वनाक भाषा बुझैत छैक। मुँहसँ तँ किछु नहि बाजि सकललहुँ। मुदा तकरा पश्चात् एकटा हीन-भाव क्रमश: हमरा मोनमे बढ़ैत गेल। आब बेधड़क मोनुकेँ दुलारो करवामे हमरा संकोच होअए लागल छल। पहिने हम जाहि अधिकारसँ पूजा मोनुक संग रहैत छलहुँ, आब संकोच होअए लागल छल। नहि जानि कोन बात पूजाकेँ अप्रिय लागि जएतनि, किछु कहैसँ पहिने अनायास सर्तक भऽ जाइत छलहुँ। किछु दिनक वाद विकासकेँ इग्लैण्डमे बढ़िया नौकरी भऽ गेल छलैन्ह। िवकास हमर सहमतिक बाद विदेशक नौकरी स्वीकार कएने छलाह। आइओ मोन अछि, जाहि दिन विकास सपरिवार विदेश गेल छलाह, ओहि राति हमरे बिछाैनपर सुतल छला। विकास कतेक कानल छलाह, हमहुँ अपनाकेँ रोकि नहि सकल छलहुँ। विकास जाइतो काल एकेटा बात कहने छलाह- “दीदी, बाब अहाँ कोना रहब, अपन ख्याल राखब।” ओना विकास छथि तँ हमरासँ छह वर्ष छोट, मुदा परिवारक परिस्थिति हुनकहुँ बुजुर्ग बना देने छल। विकास छोट छथि, ताहिसँ की। यएह उत्तरदायित्व बोध तँ पुरूषक पुरूषत्वक छिऐक, जाहिसँ ओ परिवारक गार्जियन भऽ जाइत अछि। बाबुजीक मृत्युक पश्चात विकास टुटलथि नहि, किएक तँ सहारा हम भऽ गेल छलहुँ। मुदा जावत विकास सभ तरहसँ व्यवस्थित भऽ गेलथि। हमरो उत्तरदायित्व लेवय चाहैत छलाह। खएर विकास विदेश चलि गेलथि। हमहुँ निश्चिन्त भऽ गेल छलहुँ। आव घरमे मात्र हम और माए बचि गेल छलहुँ। कोनो उत्साह नहि, समए अपनहि बितैत जाइत अछि, जिनगीओ बित रहल छल।
ओहि समएमे नील वसंतक झोंक बनि अहाँ हमर जिनगीमे आएल छलहुँ। हमरा एखनहुँ ओहिना मोन अछि, हम कॉलेज जएबा लेल तैयार भऽ कऽ घरसँ निकलल छलहुँ। रिक्शा थोड़ेक दूर चौराहापर भेटैत छल। अहाँ हमरा बगलमे गाड़ी रोकि कतेक विश्वाससँ बाजल छलहुँ- “हम नील, एयर इण्डियामे पाएलट छी, अहाँक पड़ोसी, अहाँ कतए जाएब, चलू छोड़ि दैत छी।” हम निर्विकार स्वरे अहाँक अस्वीकार कऽ देने छलहुँ। अहाँ फेर बाजल छलहुँ- “हम अपना परिचए तँ दऽ देलहुँ, अहुँ तँ किछु बाजु।”
हम अहाँकेँ टारवाक उद्देश्यसँ कहने छलहुँ- “हमर नाम श्यामा छी, और हम विश्वविद्यालयक पोस्ट ग्रेजुएट विभागमे अर्थशास्त्र पढ़बैत छी।”
अहाँ कनेक मुस्कुराइत, हमरा दिश तकैत गाड़ीमे बैसि गेल छलहुँ। नील अहाँक मुहँक स्मित भाव, आत्मविश्वाससँ भरल स्वर, हमरा मस्तिष्कमे एहन कऽ अंकित भऽ गेल जे एतेक वर्ष बितलाक पश्चातो ओहिना सभटा मोन अछि। लगैत अछि जेना ई आजुक घटना थिक। तकरा बाद आठ दिन धरि अहाँसँ भेँट नहि भेल छल। नहि जानि किएक कोनमे नुकाएल अहाँसँ भेँटक इच्छा बलवति होअए लागल छल। तकरा बाद एक दिन जखन हम िडर्पाटमेन्टमे बैसल छलहुँ, चपरासी समाद कहने छल जे विजिटिंग रूपमे एक गोटे भेँट करवा लेल बैसल छथि, और अहाँक कार्ड हमरा देने छल। नाम पढ़ि हम कतेक उद्विग्न भऽ गेल छलहुँ और अहाँ कतेक अह्लादित होइत, मुस्कुराइत हमर स्वागत कएने छलहुँ। हमरा लागल छल जेना एहि मुस्कुराहटसँ हम कतेक परिचित छी। बिना किछु पुछने अहाँ जल्दी-जल्दी बाजल छलहुँ जे फ्लाइट लऽ कऽ अहाँ अमेरिका गेल छलहुँ, ताहि कारणे एतेक देरी भऽ गेल। किंचित अहाँक हड़बड़ी बजवाक शैली सुनि हमरा हँसि लागि गेल छल। और अहाँ आर्श्चचकित होइत बाजल छलहुँ जे- भगवानक शुक्र अिछ, अहाँ हँसलहुँ तऽ।”
और कॉफि हाउसक अहाँक निमन्त्रण हम अस्वीकार नहि कऽ सकल छलहुँ। ओहि दिन अहाँसँ दाेसर बेर भेँट कॉफी आउसमे भेल छल। बिना किछु पुछने अहाँ अपन विषएमे कहने छलहुँ जे अहाँक माँ, बाबुजी दुनू डॉक्टर छथि, अहाँ बैचलर छी और माँ-बाबुजीक एक मात्र सन्तान छी, उम्र पचीस वर्ष अछि, एयर इण्डियामे पायलट छी। हम ताहिपर कहने छलहुँ जे हमर उम्र तीस वर्ष अछि। हमर बात सुनि अहाँ हँसैत कहने छलहुँ जे- “दोस्तीमे उम्र कतयसँ आबि गेल।” तकरा बाद अहाँ कहलहुँ जे पता लगा लेने छी जे आहाँ हॉस्टल सुपरिटेन्डेन्ट भऽ गेल छी और सुपरिटेन्डेन्ट क्वाटरमे शिफ्ट कऽ गेल छी। नील, हम कोना कऽ कहितहुँ जे हम अपन घर छोड़ि क्वाटरमे किएक शिफ्ट कऽ गेलहुँ। भला लाजक बात की बाजल जाइत छैक।
असलमे ई भेल छल जे श्वेता हमर छोट बहिनक पतिक ट्रान्स्फर अहि शहरमे भऽ गेल छल, माएक घरपर तँ श्वेताक अधिकार सेहो छल, श्वेता अपन पति और बच्चाक संग माएक घरमे रहय लेल आबि गेल छलीह। माएकेँ बड्ड प्रसन्नता भेल छलैन्ह और माएक प्रसन्नता देखि हम चुप रहि गेल छलहुँ। नहि जानि किएक हमरा नीक नहि लागल छल, यद्यपि घरक वातावरण बदलि गेल छल मुदा हमरा श्वेताक पतिक सभ किछुमे दखल अन्दाजी नीक नहि लगैत छल। हम बेचैन रहय लागल छलहुँ। माए सेहो हमर भावनासँ अनभिज्ञ छलीह। संयोगसँ हाेस्टल सुपरिटेन्डेन्ट बनवाक हमरा अवसर भेटल और हम एहि अवसरकेँ वरदान बुझि स्वीकार कऽ लेलहुँ। एहि पद लेल हमरासँ वेशी उपयुक्त और कोनहुँ महिला शिक्षिका नहि छलीह। किएक तँ सभ शादी-सुदा छथि, सभकेँ परिवार छन्हि, गृहस्थी छन्हि और हमरा तँ नहि आगु नाथ नहि पाछु पगहा। यद्यपि संजोगि कऽ बसाएल घरसँ हमर ई पलायन छल मुदा छल उपयुक्त अवसर, हम होस्टल शिफ्ट कऽ गेलहुँ।
क्रमश:
४
बेचन ठाकुर
बेटीक अपमान
दृश्य छठम-
(स्थान-दीपक चौधरी आवास। दलानपर दीपक चिन्तित मुद्रामे बैसल छथि। ललका धोती ओ बदामी कुरता पहिरने छथि। तखनहि दीपकक एकटा पड़ोसीक प्रवेश जनिक नाम झामलाल महतो छन्हि।
झामलाल- (दीपकसँ) की यौ दीपक बाबू, बड़ मनहुस देखि रहल छी। की कारण थिकैक।
दीपक- नहि कोनो खास बात।
झामलाल- जखन कोनो खास बात नहि अछि तखन एना चिन्तित किएक छी? हमरा लागि रहल अछि जे समधीन अहाँकेँ अपन ओजारसँ घरमे बन्द कए थुरलन्हि।
दीपक- छोड़ू मजाक-तजाक। एखन हमरा अनसोहाँत नीक नहि लागैत अछि। गूड़क मारि धोकरे जानैत अछि। अपन हारल बौहक मारल छी
झामलाल- समधीन रातिमे गरम दूध नहि पीएलन्हि?
दीपक- किएक कप्पार खाइत छी? चुपचाप बैसू।
झामलाल- चुपचाप हम किएक बैसब? हम अहीं जेकाँ बौहक मारल छी क? दीपक बाबू, चिन्ता फीकीर छोड़ू। कहु की भए गेल? (हँसि कऽ)
दीपक- अहाँ नहिए मानब की?
झामलाल- कोना मानब? हम किनको उदास देखैले नहि चाहैत छी। ताहुमे अहाँ पड़ोसी िथकहुँ। हरदम प्रसन्न रहू, प्रसन्न।
दीपक- की प्रसन्न रहब झामलाल? मामापर पूर्ण विश्वास कए ई कुटमैटी कएलहुँ। मामा गरदनिमे फाँस लगा देलक।
झामलाल- से की?
दीपक- यएह जे सोन सनक बेटाकेँ टलहा सनक स्वागत नहि नगद, नहि बरतन, नहि बासन, नहि कपड़ा, नहि लत्ता, नहि लकड़ी, नहि बकरी, नहि डाली, नहि हारी, नहि बिदाइ, नहि गोर लगाइ। सभ किछुमे ठक-ठक सीताराम।
झामलाल- ई तँ साफे ठकि लेलनि कुटुम। अहाँ एहेन खतम छी, से नहि बुझल छल।
दीपक- देलनि कुटुम सभ किछु। मुदा जत्तऽ एक लाख होएबाक चाही ओत्तऽ सिरीफ एक सए। दूधक डारही।
झामलाल- बहुते भेटल दीपक बाबू बहुते। बेचारा नवका मास्टर छथि। जे हुनका संभव भेलनि, से सभ किछु देलनि आ अहींक बेटा कोनो हाकिम-हुकुम छथि की? छेाड़ू लेन-दन, दहेज-तहेज। कहु लड़िकी केहेन भेटल?
दीपक- हँ ई पुछलहुँ खल से। (प्रसन्न भए) लड़िकी तँ सौंसे गाममे एहेन सुन्नरि नहि हेतीह। हजारोमे नहि लाखमे एगो छथि। देखबनि तँ जीसँ पानि खसि पड़त।
झामलाल- तहन अहाँ हारल नहि छी, जीतल छी। बाजी मारि लेने छी एहि अल्ट्रसाउण्डक जुगमे। देखब, किछु दिनक बाद बेटी बिलुप्त भए जेतीह। सौं कतउ- कतउ भेटबो करतीह तँ ओकरा बाबा डिहबार जेकाँ पूजा करए पड़त। एहि देहेजक जुगमे ओ अल्ट्रासाउण्डक जुगमे बेटी बनि जाएत पीर मियां। अोहिमे अहाँ एखन धरि छक्का मारने छी।
दीपक- से तँ जे कही। मुदा दहेजक लोभमे करजा कऽ कए धुमधामसँ बेटा बियाहलहुँ। ओहिमे भेटल डपोरशंख। हम एहि चिन्तेँ मरि जाएब।
झामलाल- हम तँ अहाँकेँ कहब जे भगवतीपर भरोसा राखी आ हरदम प्रसन्न रही। मुदा अपनेक जे विचार? हम जए रहल छी दीपक बाबू। हमरा पोखरि दिशि लागि गेल अछि। हमरा गोटेक सप्ताहसँ सुलबाइ भए रहल अछि।
दीपक- तहन जल्दी जाउ पोखरि दिशि।
(झामलाल धोती पकड़ने भागलथि)
तेँ बड़ी कालसँ पहकैत छल। नाक नहि देल जाइत छल। (फेर चिन्तित मुद्रामे बैसैत छथि)
एहेन बुझितहुँ तँ बेटाक बियाह नहि करितहुँ। सोचने रही जे ओ जमीन कीनि कऽ मकान बनैबतहुँ ओ करजा-बरजा झारितहुँ। मुदा आब तँ करजो सधेनाइ मुश्किल। एक तँ हम बेमार रहैत छी आ दोसर माथपर करजाक बोझ आब हम एहि बेत्थेँ मरि जाएब, लागि रहल अछि।
*पटाक्षेप*
अंक तेसर
दृश्य पहिल-


c: text/html

text:
पटना । सुलभ अंदोलन क जनक डॉ0 विन्देश्वर पाठक कहला अछि जे दू गोट मानव क बीच विषमता त दूर कैल जा सकैत अछि, मुदा ओकर बीच जे अंतर अछि ओ मिटायब संभव नहि अछि । श्री पाठक शुक्रदिन मैथिली साहित्य संस्थान व पटना संग्रहालय क संयुक्त तत्वावधान मे आयोजित संगोष्ठी मे मुख्यधारा मे वंचित समाज विषय पर बाजी रहल छलाह । सरकार क नीतिक आलोचना करैत श्री पाठक कहला जे सरकार मे बैसल लोक विषमता आ अंतर में फर्क नहि बुझि रहल अछि आ विषमता दूर करबा लेल अंतर मिटेबाक निअर्थक प्रयास मे लागल अछि । श्री पाठक कहला जे छुआछूत एकटा विषमता अछि । जीव निर्माण करनिहार तत्व हमरा एक दूसर स अलग करैत अछि, हमरा आ अहां क बीच एहि अंतर कए कियो नहि मिटा सकैत छी, हम प्रकृति कए नहि बदलि सकैत छी । मुदा विषमता प्रकृतिक देन नहि अछि । लोक क मानसिकता बदलि कए समाज स छुआछूत मिटाउल जा सकैत अछि । विषमता क कारण आइ समाज मे सब कए समान अवसर नहि भेट रहल अछि । सबकए समान नजरि स देखबा लेल सरकार क नीति क आलोचना करैत श्री पाठक कहला जे ज्योतिषक काज केनिहार कए गाय देला स कोनो फायदा नहि अछि, ओकरा गाय स बेसी पंचांग क जरुरत अछि, मुदा लंदन मे पढल नौकरशाह दिल्ली मे जे समान अवसर देबाक योजना तैयार करैत छथि ओहि मे सबकए गाय देबाक प्रावधान क दैत अछि । समान अवसर देबा मे धर्म बा जाति क भेद नहि, बल्कि ओकर जरुरत देखबाक नीति हेबाक चाही । बिहार रिसर्च सोसायटी के सभागार मे आयोजित एहि कार्यक्रम मे श्री पाठक कहला जे समाज मे विषमता कए दूर करबा लेल कोनो एक वर्ग कए तिरस्कार क दोसर कए ओकर समान नहि बनाउल जा सकैत अछि । दूनू कए संग अगर बैसेबाक अछि त इ शांति आ समझौता स संभव अछि । आइ एकटा वाल्मिकी समाज क महिला अगर एकटा क्षत्रिय मंत्री राजनाथ सिंह कए अपन आठि खुएबाक हिम्मत देखा रहल अछि त इ सब शांति आ समझौता स संभव भ सकल अछि । इ बदलाव सामान्य सोच क परे अछि । एहन बदलाव अहिंसा टा स संभव अछि । जे सुधार समाज क हर वर्ग स्वीकार करे, वैह सुधार युग बदलि सकैत अछि, विषमता दूर क सकैत अछि । गांधीवाद क चर्चा करैत श्री पाठक कहला जे गांधीवाद हुनकर खादी, मांस निषेद बा बकरीक दूध मे नहि अछि । इ सब तत्व हमरा आ गांधी मे अंतर करैत अछि । गांधीवाद गांधी क विचार कए आत्मसात करब अछि । सुलभ आंदोलन गांधी क विचार कए आत्मसात केलक आ हुनकर विचार क सबस पैघ व्यावहारिक प्रयोग केलक । हम अहिंसा स पांच हजार साल पुरान प्रथा कए खत्म क देल । आइ सुलभ क प्रयास स 80 फीसद अछूत मुख्यधारा मे शामिल कैल जा चुकल अछि । जे हुनका छूबा स परहेज करैत छल, ओ आइ हुनकर बनाउल भोजन खा रहल अछि । श्री पाठक कहला जे कोनो समस्या क अध्ययन क उपसंहार तखन होइत अछि जखन अहां ओकर व्यावहारिक निराकरण करैत छी । किताब मे लिखब आ शोध पत्र से आगू समाज मे जमीन पर ओकर उतारबा लेल हम सुलभ क खोज कैल । अगर सुलभ शौचालय क खोज नहि भेल रहितए त आइ गांधी क इ सपना पूरा नहि भ सकैत छल । हम समस्याक निराकरण लेल तकनीक तकलहुं आ अछूत क आगू अवसर आ विकल्प रखलहुं । समाज क अन्य वर्ग जेकां आकर सेहो संस्कार देलहुं । ओ आब पढाई क रहल अछि, मंदिर जा रहल अछि, भोजन पका रहल अछि । जेना हम अहां जीव रहल छी, तहिना ओ सेहो जीव रहल अछि । इ सबकिछु एहि लेल भेल किया त जाहि कारण स हुनका मे आ समाज क अन्य वर्ग मे विषमता छल हम ओहि कारण कए समाप्त करबा लेल तकनीक क सहारा लेलहुं । जखन ओ कारण खत्म भ गेल, त फेर विषमता सेहो अपने आप खत्म भ गेल । एहि स पहिने श्री पाठक क पुष्पगुच्छ स पटना संग्रहालय क निदेशक जेपीएन सिंह स्वागत केलथि । तदुपरांत स्वागत भाषण दैत मैथिली साहित्य संस्थान क अध्यक्ष इंद्रकांत झा कहला जे इ खुशी क गप जे श्री पाठक आइ हमरा सबहक बीच छथि । श्री पाठक बिहारक आ खास क मिथिलाक एहन पुत्र छथि जे दुनिया भरि मे एहन काज लेल प्रसिद्ध छथि जे काज पांच हजार वर्ष स कियो नहि क सकल छल । अपन अध्यक्षीय भाषण मे प्रसिद्ध समाजशास्त्री डा0 हेतुकर झा कहला जे श्री पाठक सन लोक कए सुनब किछु ने किछु नव जानकारी प्राप्त करब अछि । श्री पाठक मैथिली साहित्य संस्थान मे आबि एहि संस्थान कए अंतर्राष्ट्रीयता प्रदान क देलथि । धन्यवाद ज्ञापन करैत बिहार रिसर्च सोसाइटी क शोध सहायक डॉ0 शिवकुमार मिश्र कहला जे मैथिली साहित्य संस्थान क जखन स्थापना भेल छल तखन दरभंगा क कुमार शुभेश्वर सिंह, लक्ष्मीपति सिंह, जस्टिस सुशील कुमार झा जइसन लोक एकर संरक्षक छलाह । आइ ओहन लोकक समाज मे कमी देखि रहल छी। एहन मे डॉ0 पाठक अगर संस्थान क संरक्षक क भूमिका स्वीकार करतथि त इ सामाजिक विकास लेल एकटा पैघ आयाम खुलत । मंच का संचालन संस्थान क सचिव भैरव लाल दास केलथि । श्री दास अपन संबोधन मे सूचिता पर विश्वस्तर पर भेल काज क संग संग श्री पाठकक काज पर सेहो प्रकाश देलथि । एहि अवसर पर सभागार पूरा भरल छल ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
साहित्य अकादेमी द्वारा युवा पुरस्कारक भेल घोषणा। हिन्दीमे लिखैबला द्वारा मैथिलीमे मात्र पुरस्कार लेल लिखल जेबाक प्रवृत्ति, जे सुखाएल मुख्यधारामे पहिनेसँ रहल अछि, आ तकरा ब्राह्मणवादक अन्तर्गत पुरस्कृत कएल जेबाक प्रवृत्ति ओइमे सेहो रहल अछि, आब तकर प्रसार ओ अपन जातिवादी युवा मध्य केलक अछि । चेतना समिति आदि संस्था ब्राह्मणवादी कट्टरताकेँ ब्राह्मण युवा वर्ग मध्य पसारैत रहबाक चेष्टा करैत रहैत अछि। पोथीक क्वालिटीक स्थानपर चमचागिरी, लेखकीय दायित्वक स्थानपर जातिवादी कट्टरता चलिते रहत? की स्टेटस कोइस्ट युवाकेँ जे अहाँक जातिवादी विचारधाराकेँ चैलेन्ज केनाइ तँ दूर, ओइमे सहयोग करए, की ऐ तरहक तत्वकेँ बढ़ावा दऽ अहाँ मैथिली साहित्यक पुनर्जागरण बाधक तत्व नै बनि रहल छी।
"निश्तुकी" कविता संग्रहकेँ पुरस्कार नै भेटए ओइ लेल महेन्द्र झाकेँ सहरसासँ, देवेन्द्र झाकेँ मधुबनी (संप्रति मुजफ्फरपुर)सँ आ योगानन्द झाकेँ बदनाम कबिलपुर गैंगसँ बजाओल गेल आ ई भार देल गेल। आ ओ सभ चुनलन्हि अरुणाभ "झा" सौरभ केँ। सायास "निश्तुकी" कविता संग्रह साहित्य अकादेमी द्वारा नै मंगाओल गेल, जे एकटा इलीगल काज अछि। हरबर-दरबरमे निर्णय कएल गेल, आब जएह पोथी आबि सकल ओही मध्यसँ ने निर्णय हएत। पूर्ण रूपसँ फार्म हाउस चिकेन (उज्जर, ब्राह्मण आ नपुंसक) मैथिल ब्राह्मण जूरी चुनल गेल जे कोनो रिस्क नै रहए।
ऐ इलीगल काजकेँ हर स्तरपर चुनौती देल जाएत।
मूल पुरस्कार लेल शेफालिका वर्माकेँ चुनल गेल छन्हि आ अनुवाद पुरस्कार लेल महेन्द्र नारायण रामकेँ- दुनू गोटेकेँ बधाइ। संगमे नचिकेताक "नो एण्ट्री: मा प्रविश", सुभाष चन्द्र यादवक "बनैत बिगड़ैत" आ जगदीश प्रसाद मण्डलक "गामक जिनगी"क विरुद्ध "निश्तुकी" विरोधी तत्व जे तीन सालसँ जान प्राण लगेने अछि जे ऐ पोथी सभकेँ मूल पुरस्कार नै भेटैक, से घोर निन्दनीय अछि। "नो एण्ट्री: मा प्रविश" २००८ मे प्रकाशित रहै आ ई किताब अगिला सालसँ पुरस्कारक रेसमे नै रहत, ऐ पोथीकेँ मूल साहित्य अकादेमी नै भेटि सकत। मुदा की एकर स्थान मैथिलीक पहिल आ एखन धरिक एकमात्र पोस्टमॉडर्न ड्रामाक रूपमे बरकार रहत, की ब्राह्मणवादी विचारधारा ई स्थान ऐ पोथीसँ छीनि सकत? सुभाष चन्द्र यादवक "बनैत बिगड़ैत" आ जगदीश प्रसाद मण्डलक "गामक जिनगी" अगिला साल सेहो रेसमे रहत। मुदा तारानन्द वियोगी आ महेन्द्र नारायण राम किए ब्राह्मणवाद द्वारा स्वीकृत छथि आ सुभाष चन्द्र यादव आ मेघन प्रसाद अस्वीकृत ओइ आलोकमे सुभाष चन्द्र यादवक "बनैत बिगड़ैत" क विरुद्ध रामदेव झा- योगानन्द झा- महेन्द्र मलंगिया-मोहन भारद्वाज आदिक षडयंत्र सफल भैयो जँ जाए तँ की सुभाष चन्द्र यादवक मैथिली पाठकक हृदए मे जे स्थान छै, से की कम कऽ सकत ई षडयंत्रकारी सभ? जगदीश प्रसाद मण्डलक "गामक जिनगी"क स्थान मैथिलीक आइ धरिक सर्वश्रेष्ठ लघुकथा संग्रहक रूपमे बनि गेल अछि, की ओ स्थान कियो दोसर छीनि सकत?
पढ़ू निश्तुकी आ चमेटा मारू महेन्द्र झा, देवेन्द्र झा आ योगानन्द झाकेँ -
निश्तुकी


text:
पाँच बर्ख पहिलुका भोँटक बात किछु गोटेकेँ मनो रहल आ अधिक गोटे बिसरिए गेला। मनो रहैक कारण छेलै आ बिसरबोक कारण अपन-अपन छेलै। किए लोक बिसरि जाएत जे हमरे भोँटपर सरकार नै बनल। नै बनैत तँ करोड़क लाभ केना भेटल, मुदा अधिक लोक ओहने जेकरा भोँटक अधिकार तँ छै, चीन-पहचीन नै छै। दू देशक सीमान परहक पगलखन्ना जकाँ, केकरो नै दुनूक। भलहिं पगलपनी दुआरे दुनूमे सँ केकरो मोजरे किए ने नै दइत होइ।
रंग-रंगक मुखौटा, रंग-रंगक रूप बना एबे करत। मुखौटा ई जे कियो सम्प्रदायकेँ अगुऔत कियो पछुऔत मुदा रहत दुनू काते-कात। जँ से नै तँ पंथ निरपेक्ष जीवन शैली छिऐ आकि भाषण? जँ जिनगी भाषण बनि जाए आ लोक नै भँसियाए तँ भाषणे की भेल। कियो जाइतिक ढोल पीटि सम्प्रदाय छिपबैत तँ कियो ओकरे उजागर करैत, मुदा रहैत दुनू अगले-बगले। खैर जे होउ, मुदा छी तँ ओहन पावनि निसचिते, जेकरा कियो निष्ठा बूझि करत कियो पावती बूझि करत। तँ कियो खेल बूझि खेलाएत। खेल बूझब ई भेल जे देशक चक्की कोन दिस घुमए चाहैए। बामी आकि दहिनी।
रंग-रंगक हवा-विहाड़िक बात सुनि मोहन, दसम किलासक विद्यार्थी ठाढ़ भऽ किलासमे बाजल-
“मास्सैव, ओना पछिला भोँट नीक जकाँ मनो ने अछि, मुदा ऐबेर तँ बहुत गहमा-गहमी देखै छिऐ, से की?”
कुरसीपर बैसल शिक्षक-श्यामचरण मोहनक प्रश्न सुनि मने-मन विचार करए लगला। प्रश्नकेँ छोट मानल जाए आकि नमहर। प्रश्न तँ बिनु ओर-छोरक अछि। देशक सरकार बनत। जे जन-जनसँ दुनियाँ धरिक सम्बन्ध बनबैक कड़ी हएत, तैठाम दसमा किलासक अबोध बच्चाकेँ केना बुझौल जाए। मुदा जँ शिक्षकक आगू बच्चाक प्रश्नकेँ अनदेखी कएल जाए, तँ एकरा के उचित कहत। लगले मन बदललनि, नीक हएत जे ओकरे (मोहने) टा सँ नै, आनो-आन बच्चा सभसँ आरो-आरो प्रश्न उठबाएब नीक हएत, जँ अपने उत्तर देब शुरू करब आ प्रश्नकर्ताक नजरिमे जे हएत, भऽ सकैए जे नजरि नै जाए, तखनि दुधमुहाँ बच्चाक मुँह घीमुख केना भेटत? आ जँ नै भेटत तँ अनेरे शिक्षक बनि बाल-बोधकेँ ठकै किए छिऐ। आँखि खिड़बए लगला। जेना आँखिक जोतसँ तीर छिटकैत होन्हि, तहिना रंग-रंगक उलटा तीर आबए लगल। सोहन उठि कऽ बाजल-
“मास्सैव, अपन देश जनतंत्र छिऐ, तखनि किए प्रधानमंत्री के बनत से पहिने लोक गर्द करै लगैए?”
कुरसीपर बैसल श्यामचरण सोहनक प्रश्न नोट करैत बजला-
“बौआ, अखनि सवाल अबैक समए अछि, तँए तोहर सवाल कागतपर लिखि कऽ रखि लेलिअ। पछाति बुझा देबह।”
सोहनक प्रश्नक दर्ज सुनि भागेसर उठि बाजल-
“मास्सैव, लाउडस्पीकरपर प्रतिबंध लगि गेल अछि, मुदा गाड़ीक-गाड़ी बाजा बाजि रहल अछि से एना किए अछि?”
मुस्की दैत श्यामचरण बजला-
“किए अछि किए नै रहत, ई विचारणीय प्रश्न छी। हमर संसद तँ यएह भेल, तोहीं सभ ने काल्हि पटना-दिल्ली संसदोमे बैसबहक, कानूनो बनेबहक। आ कानून बना लागुओ करबहक।”
श्यामचरणक विचार सुनि सौंसे किलासक विद्यार्थी थोपड़ी बजबए लगल। जेना देव मंदिरमे भजनमे लीन भक्त थोपड़ी बजबैत बिसरि जाइए जे भजनक कड़ी कखनि खतम भेल। किछु गोटे थोपड़ी बनो केलक आ किछु गोटे बजबिते रहल। थोपड़ीक स्वागत पाबि दुनू हाथसँ बच्चाक थोपड़ी बन्न करबैत बजला-
“आइ भरि प्रश्न रखैक छह, काल्हि सबहक बीच वाद-विवाद करेबह, जँ समए बँचत तँ काल्हिये नै तँ परसू, छुटल-बढ़ल सभ सवालक रस्ता बुझा देबह। अखनि एतबे बूझि लैह जे साम्राज्यवादी जालमे फँसल जा रहल छी।”¦¦¦
२४ मार्च २०१४


text:
नई दिल्ली/ पटना। औद्योगिक रूप स पिछडल राज्य बिहार मे पैघ पैमाना पर निवेश क जमीन तैयार भ गेल अछि। सरकार लग बिजली, सीमेंट आ खाद्य प्रसंस्करण सहित कईटा उद्योग लेल 600 स बेसी निवेश प्रस्ताव आयल अछि। अगर एहि प्रस्ताव पर क्रियान्वियन भ जाए त बिहार क अर्थव्यवस्था मे काफी बदलाव होएत। एहि संदर्भ मे एक दिस उपमुख्यमंत्री सुशील कुमार मोदी कहला अछि जे प्रदेश में 28टा नव चीनी मिल लागत, त दोसर दिस उद्योग मंत्री रेणु कुमारी कुशवाहा कहलथि अछि जे एखन धरि विभिन्न उद्योग स जुडल एखन धरि 605टा प्रस्ताव भेटल अछि। एहि प्रस्ताव मे कुल 2.54 लाख करोड़ टकाक निवेश क सम्भावना अछि।
वित्तमंत्री सुशील कुमार मोदी कहला जे फिलहाल प्रदेश मे नौटा चीनी मिल कार्यरत अछि। मुदा राज्य सरकार प्रदेश मे उद्योग कए गति देबा लेल कृतसंकल्पित अछि आ एकर नतीजा सेहो सामने आबि रहल अछि।
पटना मे निवेशक कए आकर्षित करबा लेल भ रहल वैश्विक सम्मेलन स पहिने कुशवाहा अपन दिल्ली यात्रा क दौरान कहलथि जे 605टा प्रस्ताव मे स 54टा इकाइ मे उत्पादन शुरू भ चुकल अछि आ 200 स बेसी परियोजना पर काज भ रहल अछि।” ओ कहलथि जे पिछला पांच साल मे बिहार में सात हजार करोड़ क निवेश भ चुकल अछि। अदानी पावर बिजली संयंत्र आ कोयला क खान मे सात हजार करोड़ निवेश क प्रस्ताव देलक अछि। अमेरिका क ऊर्जा कम्पनी एईएस कारपोरेशन भागलपुर जिला मे ताप विद्युत संयंत्र स्थापित करबा लेल आठ हजार करोड़ क निवेश प्रस्ताव देलक अछि। बिजली आ ढांचागत क्षेत्र क खराब स्थिति कए स्वीकार करैत ओ कहलथि जे एकरा ठीक करबा लेल सरकार प्रयासरत अछि। कुशवाहा कहलथि जे अगिला मास भ रहल सम्मेलन मे दुनिया भरिक करीब एक हजार प्रतिनिधि पटना आबि रहल छथि। 17 स 19 फरवरी तक भ रहल एहि ‘ग्लोबल सम्मिट ऑन चेंजिंग बिहार’ मे नेपाल क प्रधानमंत्री बाबूराम भट्टराई, जापान क पूर्व प्रधानमंत्री शिंजो आबे, सिंगापुर क पूर्व प्रधानमंत्री गोह चोक तोंग, ब्रिटेन क संसद सदस्य निकोलस टर्न, मेघनाद देसाई आओर करण बिलिमोरिया भाग लेतथि। मंत्री कहलथि जे सम्मेलन मे कईटा आपसी सहमति क समझौता आ सौदा पर हस्ताक्षर भ सकैत अछि।
बिहार मे खुलत 28टा नव चीनी मिल
नई दिल्ली/ पटना। औद्योगिक रूप स पिछडल राज्य बिहार मे पैघ पैमाना पर निवेश क जमीन तैयार भ गेल अछि। सरकार लग बिजली, सीमेंट आ खाद्य प्रसंस्करण सहित कईटा उद्योग लेल 600 स बेसी निवेश प्रस्ताव आयल अछि। अगर एहि प्रस्ताव पर क्रियान्वियन भ जाए त बिहार क अर्थव्यवस्था मे काफी बदलाव होएत। एहि संदर्भ मे एक दिस उपमुख्यमंत्री सुशील कुमार मोदी कहला अछि जे प्रदेश में 28टा नव चीनी मिल लागत, त दोसर दिस उद्योग मंत्री रेणु कुमारी कुशवाहा कहलथि अछि जे एखन धरि विभिन्न उद्योग स जुडल एखन धरि 605टा प्रस्ताव भेटल अछि। एहि प्रस्ताव मे कुल 2.54 लाख करोड़ टकाक निवेश क सम्भावना अछि।


text:
बिहार चुनाव: परीक्षाक पहिल पेपर
मुख्यमंत्री नीतीश कुमार के परीक्षाक पहिल पेपर आई अछि. छह पेपर के एहि परीक्षा मे आई हुनकर तैयारी के किछ अंदाजा मिलत. आई 21 अक्तूबर के बिहार विधानसभा चुनाव के पहिल चरणक वोटिंग भ रहल अछि. पहिल चरण मे 243 मे सं 47 सीट पर वोट पड़ि रहल अछि.
मतदान के लेल भारी सुरक्षा इंतजाम कएल गेल अछि. राज्यक सीमा सील करि देल गेल अछि. हेलीकॉप्टर सं सेहो नजर राखल जा रहल अछि. मतदान भ रहल आठ जिला के करीब-करीब सभ बूथ पर अर्धसैनिक बल के जवान तैनात करल गेल अछि.
आजुक 47 सीट के लेल कुल 631 उम्मीदवार ठाड़ अछि. एहि मे 52 महिला उम्मीदवार छथीह. कांग्रेस सभ सीट पर उम्मीदवार उतारने अछि. बीजेप-जेडीयू के संग आओर आरजेडी- एलजेपी के संग चुनाव लड़ि रहल अछि. एहि चरण मे 47 सीट के लेल 47 पार्टी मैदान मे अछि. 16 पार्टी के सिर्फ एक –एकटा उम्मीदवार ठाड़ अछि. निर्दलीय आओर दोसर तरहक उम्मीदवार के संख्या करीब चारि सय (394) अछि.
जेहि इलाका मे आई वोट पड़ि रहल अछि ओ मिथिलाक कोसी आओर सीमांचल वाला इलाका अछि. कहि सकय छी जे ई इलाका एक तरह सं यादव आओर मुस्लिम बहुल वाला अछि. जखन कि मधुबनी आओर एहि सं सटल जिला मे ब्राह्मण वोट खास प्रभाव रखैत अछि. पिछला चुनाव मे एहि इलाका मे बीजेपी-जेडीयू गठबंधन के नीक सफलता मिलल छल. जेडीयू अध्यक्ष शरद यादव जीक विशेष पकड़ि छनि एहि इलाका पर.
ओना लालू यादव जी आओर पासवान जी सेहो पूरा जोर लगौने छथिन्ह एहि ठामक समीकरण के अपना पक्ष मे करय लेल. कांग्रेस सेहो अपन कार्ड फेंकने अछि. एहि इलाका मे नीक पकड़ राखल वाला आनंद मोहन आओर पप्पू यादव के परिवार के टिकट द कांग्रेस फायदा मिलय के उम्मीद करि रहल अछि.
Subscribe to: Post Comments (Atom)


text:
पसीझक काँट भाग - २ मीत भाइक विवाह
ई विशुद्ध व्यंग्य-रचना थिक। एहिमे वर्णित कोनो घटना-दुर्घटनाक वर्णन ककरो आहत करबाक लेल नहि वरन् विशुद्ध मनोरंजनक लेल कएल गेल अछि।
से घटक सभ हिनका चन्सगर बालकक रूपमे विख्यात कए देलकन्हि। आब मीत भाइक बगेबानीक चरचा करब। लिकलिक करैत भूत सन कारी रंग, कतेक कारी से ओहि खापड़िकेँ देखि लिअ ततेक। आकि घड़ीक करिया चमड़ाक बेल्ट देखि लिअ ओतेक। पकिया कारी रंग छलन्हि मीत भाइक। जनाना लोकनि चरचा करैत छलीह जे भगवानोकेँ एतेक कारी रंगक माटि कतएसँ भेटलन्हि। मुदा घटक लोकनि हुनका कारी टुहटुह कहैत छलाह। जखन लोक कहन्हि जे औ घटकराज, लाल टुहटुह होइत छैक, कारी-खटखट कहल जाइत छैक, कारी टुहटुह नहि। मुदा घटक लोकनि मीत भाइक मुँह परक पानिक चरचा करैत छलाह।
मुदा घटक लोकनिक चन्सगर बालकक रूपमे हुनकर वर्णनक अछैत एकोटा घटक नहि आयल। से लालकका दिल्लीसँ फोन कए एकटा लड़की बलाकेँ पठेलन्हि आऽ तखन जाऽ कए पहिले शरबतमे मीत भाइक विवाह ठीक भे गेलन्हि। घटककेँ आऽ संगमे दलान पर जुटल लोकसभकेँ शरबत घोरि कए पिएबाक प्रथा छैक से तँ बुझले होएत।
बेश, तखन मीत भाइक विवाह भऽ गेलन्हि। जखन एक मास पर मोटा-सोटा कए घुरलाह मीत भाइ तँ जगन्नाथ भाइ रस्तेमे भेटि गेलखिन्ह।
“भाइ, कनिया केहन छथि, पसिन्न पड़लथि ने”।
“हँ, हँ जगन्नाथ भाइ। बड़ सुन्दर छथि। हेमामालिनीकेँ देखने छियन्हि? एन-मेन ओहने। मुदा रंग कनेक हमरासँ डीप छन्हि”।
जगन्नाथ भाइ अवाके रहि गेलाह।
किछु दिनुका बाद एक दिन मीत भाए भोरे-भोर पोखड़ि दिशि जाइत रहथि तँ जगन्नाथ भेटलखिन्ह, गोबड़ काढ़ि रहल छलाह बेचारे। कहलखिन्ह,
“यौ मीत भाइ, हमरे जेकाँ अहूँ सभकेँ भोरे-भोर गोबड़ काढ़य पड़ैत अछि ?”
मीत भाइ देखलन्हि जे हुनकर-जगन्नाथ भाइक- कनिञा सेहो बगलमे ठाढ़ि छलखिन्ह। से एखन किछु कहबन्हि तँ लाज होएतन्हि। से बिनु किछु कहने आगू बढ़ि गेलाह। जखन घुरलाह तँ एकान्त पाबि जगन्नाथकेँ पुछलखिन्ह-,
“भाइ, पहिने बियाहमे पाइ देबय पड़ैत छलैक, से अहाँकेँ सेहो लागल होयत। ताहि द्वारे ने उमरिगरमे बियाह भेल”।
”हँ से तँ पाइ लागले छल”।
“मुदा हमरा सभकेँ पाइ नहि देबय पड़ल छल आऽ ताहि द्वारे गोबरो नहि काढ़य पड़ैत अछि, कारण कनियाँ ओतेक दुलारू नहि अछि”।
एक बेर बच्चा बाबूक ओहिठाम गेलाह मीत भाइ। ओऽ पैघ लोक आऽ तेँ बड्ड कँजूस। पहिने तँ सर्दमे गुरसँ होएबला लाभक चर्च कएलन्हि, जे ई ठेही हँटबैत अछि आऽ फेर गूरक चाह पीबाक आग्रह।मुदा मीत भाए कहि देलखिन्ह जे गुरक चाह तँ हुनको बड्ड नीक लगैत छन्हि। मुदा परुकाँ जे पुरी जगन्नाथजी गेल छलाह, से कोनो एकटा फल छोड़बाक छलन्हि से कुसियार छोड़ि देलन्ह। आऽ कुसियारेसँ तँ गुर बनैत छैक। ओहि समयमे चुकन्दरक पातर रसियन चीनी अबैत छल, से बच्चा बाबूकेँ तकर चाह पिआबय पड़लन्हि।किछु दिन पहिने बच्चा बाबू एहि गपक चर्च कएने छलाह जे ओऽ जोमनी छोड़्ने छलाह तीर्थस्थानमे आऽ तैँ जोम खाइत छलाह। हरजे की एहिमे। एकर मीत भाइ खूब नीक जबाब देलन्हि एहि बेर। अधिक फलम् डूबाडूबी।
अपने लोकनि मीत भाइक बुधियारी किंवा कबिलपनीक चरचा सुनलहुँ। मुदा मीत भाइक ई सरल जीवन बियाहक बाद, वा कहू बेटाक पैघ भेलाक बाद कनेक कालक लेल हिलकोर लेलकन्हि। भेल ई जे मीत भाइक बेटा भागि गेलन्हि।मीत भाइक बेटा भागि गेलन्हि, आऽ ई क्यो पुछन्हि तँ पुछला पर मीत भाइक कोढ़ फाटि जाइत छलन्हि।
“यौ,लोक सभ यौ लोक सभ। लाल काका बियाह तँ कराऽ देलन्हि, मुदा तखन ई कहाँ कहलन्हि जे बियाहक बाद बेटो होइत छैक”।
आब मीत भाइ बेटाकेँ ताकए लेल आऽ बेटाक नहि भेटला उत्तर अपना लेल नोकरी तकबाक हेतु दिल्लीक रस्ता धेलन्हि।दिल्लीक रस्तामे मीत भाइक संग की भेलन्हि हुनकर बुधियारी आकि कबिलपनी काज अएलन्हि वा नहि, एहि लेल कनेक धैर्य राखए पड़त। कारण ट्रेनक सवारी अछि आऽ बजनहार उत्साहित छथि मुदा सुननहार थाकल बुझि पड़ैत छथि।


text:
प्रीतम उवाचः —
कहलोउ अबै छि चारी दीन में, आई भ गेल एक महिना
सच कहैत छि प्रिये महग पड़ल आन्ह्के नैहर गेना
कत कराही कत अछि चम्मछ ,भेटेया नै एकोटा कटोरी
नून, मिरचाई ,मस्साला , मेथी कत धेने छि हिंग अदौरी
हांसू, पलेट ताकि क थकलौ , की जानी सबटा कत नुकेलोऊ
बड-बड मौगी के हम देखलूं आन्हा एहन मुदा कतोउ नै पेलौ !!
भोरे सँ हम लागी परल छि, नही बनल एखन तक खाना
सच कहैत छि प्रिये महग परल आन्ह्के नैहर गेना !
आलू कोबी बैगन भिन्डी सबटा बुझी परैया अनचिन्हार
मितक- मित एकैगो भेटल टुक-टुक तकैत आमक आचार
सबटा भंसा घर छिरिया का देखलौ नहीं भेटल चाहियक छना
सच कहैत छि प्रिये महग पड़ल आन्ह्के नैहर गेना !
किछ दिन एनाही रहल त भ जायब हम स्वर्गवासी
जल्दी सँ आन्हा गारी पकडू हे घट- घट के घरवासी
जुनी विलम्ब नहीं करू आ नई करू कोनो बहाना
सच कहैत छि प्रिये महग पड़ल आन्ह्के नैहर गेना !


text:
दुर्लभ चिड़ियाक शिकार
दफ्तर में संगी सभक गप्प होयत छल. गप्प सर्दी में साइबेरिया आओर दोसर ठाम सं आबय वाला विदेशी पक्षी पर भ रहल छल. संगी सभक कहनाय छलन्हि जे हर साल सर्दी शुरू होबतहि दुर्लभ पक्षी सभ भारतक रुख करय लागैत अछि. एहि में कतेक एहन चिड़िया सभ रहैत अछि ज खत्म होय...विलुप्त होय के कगार पर अछि. ई सभ भरतपुर सं लSक दिल्ली के ओखला तक आबय अ. राजस्थान... दिल्ली सं लS क कइ ठामक गप्प भेल मुदा ओहि में बिहारक...मिथिलाक कोनो जिक्र नहिं भेल त हमरा नहिं रहल गेल. हम हुनका सभ के कहलन्हि जे अहां सभ जे कहुं मुदा मिथिला में सेहो बड़ चिड़िया सभ जाड़ में आबय छै. बरसात खत्म भेलाह के बाद जाड़ा आबय छै. आओर ओकरा बाद नदीए नहिं पोखरि...तालाब डबरा सभ पानि सं भरल रहय छै. दरभंगा... मधुबनी... समस्तीपुर... सहरसा... पूर्णिया तक बागमती... कमला बलान... कोसी नदी के आस पासक इलाका में अहांके हजारों चिड़िया सभ मिलि जायत. कुशेश्वरस्थान... निर्मली... पटोरी मोहिउद्दीन नगर ... केवटी क रजोखर... बाढ़ि
पोखर अहां जाउ त अखनो कइटा एहन दुर्लभ चिड़िया देखय लेल मिलत जे दोसर ठाम फेर देखय लेल मिलत आनहिं मिलत. एहि चिड़िया सभ में साइबेरियन के संग लालसर... कवैल... गैरी... डिगौंच प्रमुख अई. ठंड के आनंद केसंग ई पक्षी सभ अपन आबोहबा बदलैय लेल... प्रजनन लेल सेहो आबैत अछि. मुदा कई बेर शिकारी सभ एकराशिकार कए बेचैत रहय छथिन्ह. ओना आब पहिने के तुलना में चिड़िया खनाय कम भेल अ मुदा जाड़ा में विदेशीचिड़िया मिलि जाय छै त लोक सभ खरीद... पकड़ि खाए लैत छथि. एकरा बचयबाक लेल लोक के जागरूक होयपड़त. अगर एकरा मारि के खा लेब त धरती पड़ सं एकटा दुर्लभ प्रजाति गायब भ जायत...नामोनिशान मिटिजायत. त लोक के ई चाही जे जेना ओ परबा... कबूतर के खनाय छोड़ि देलाह ओहिना एकरो शिकार करनाय छोड़िदेताह. झूंड में... गुट में चिड़िया सभ जखन उड़य अ त कतेक नीक लगैत अछि. कि अहां नहिं चाहैत छी जे ऐनाफेर दिखय ?
पोखर अहां जाउ त अखनो कइटा एहन दुर्लभ चिड़िया देखय लेल मिलत जे दोसर ठाम फेर देखय लेल मिलत आनहिं मिलत. एहि चिड़िया सभ में साइबेरियन के संग लालसर... कवैल... गैरी... डिगौंच प्रमुख अई. ठंड के आनंद केसंग ई पक्षी सभ अपन आबोहबा बदलैय लेल... प्रजनन लेल सेहो आबैत अछि. मुदा कई बेर शिकारी सभ एकराशिकार कए बेचैत रहय छथिन्ह. ओना आब पहिने के तुलना में चिड़िया खनाय कम भेल अ मुदा जाड़ा में विदेशीचिड़िया मिलि जाय छै त लोक सभ खरीद... पकड़ि खाए लैत छथि. एकरा बचयबाक लेल लोक के जागरूक होयपड़त. अगर एकरा मारि के खा लेब त धरती पड़ सं एकटा दुर्लभ प्रजाति गायब भ जायत...नामोनिशान मिटिजायत. त लोक के ई चाही जे जेना ओ परबा... कबूतर के खनाय छोड़ि देलाह ओहिना एकरो शिकार करनाय छोड़िदेताह. झूंड में... गुट में चिड़िया सभ जखन उड़य अ त कतेक नीक लगैत अछि. कि अहां नहिं चाहैत छी जे ऐनाफेर दिखय ?
Subscribe to: Post Comments (Atom)


text:
सर जोशुवा रेनालड्स
सर यहोशू रेनल्ड्स (१६ जुलाई १७२३ - २३ फरवरी १७९२) एक प्रभावशाली १८अम शताब्दीक अङ्ग्रेजी चित्रकार आ चित्रकारीतामे विशेषज्ञ छल। ओ रोयल एकेडेमी अफ आर्ट्सक पहिल संस्थापक छल आ उनका १७६९मे जर्ज तृतीयद्वारा नाइट स्नातकक उपाधि देल गेल छल।
विषय सूचीसभ
प्रारम्भिक जीवन[सम्पादन करी]
करियर[सम्पादन करी]
क्लब[सम्पादन करी]
शाही एकेडेमी[सम्पादन करी]
लर्ड केप्पल[सम्पादन करी]
राजाक लेल साधारणमे प्रधान पेन्टर[सम्पादन करी]
लर्ड हेल्थफिल्ड[सम्पादन करी]
बादके जीवन[सम्पादन करी]
उपस्थिति[सम्पादन करी]
ग्यालेरी[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- अङ्ग्रेजी कला
- महान तरिका
- मरियम नेस्विट, १८अम शताब्दीक कोर्टेसन रेनल्ड्स 'मोडेल रूपमे उनकर करियर शुरूवात।
- मार्टिन पोस्टिल यहोशूले रेनल्ड्समे एक विशेषज्ञ
- दी नेशनल ग्यालेरी: सर जोशुवा रेनालड्स


text:
Friday, October 18, 2013
(80) गामक मुँह फेर देखब
गामक मुँह फेर देखब
दूटा टेन्टघराड़ीपर ठाढ़, एकटामे अपने दुनू परानी आ दोसर बेटा-पुतोहुक रहैक जोगार ठाकुर प्रसाद कल्हिए कऽ लेलनि। दूटा कुरसी टेन्टक भीतरो आ बाहरो अपना टेन्टमे लगा लेलनि। संगी साथीक संग बेटा-गौरीशंकर कारखाना देखए गेल। असकरे दुनू परानी ठाकुर प्रसाद बाहरक कुरसीपर बैसि, अपन भूत-भविसक गप-सप्प करै छला तखने लंगोटिया संगी रूद्रानन्द लफड़ल उत्तरसँ दछिन मुहेँ पएरे बैंकपर जाइ छला। खेतमे दूटा टेन्टठाढ़देखि रूद्रानन्दक मनमे भेलनि जे भरिसक नट-मघैया सभ आएल हएत। दू-चारि दिन रहत फेर नांगरि ठाढ़ कऽ घसकत। मन तँ मानि गेलनि मुदा आँखि नै मानलकनि। ओम्हरे (टेन्ट दिस) लटकि गेलनि। लटकि ई गेलनि जे कहेनधिया-पुता छै, केहेन कुत्ता-बिलाइ पोसने अछिसेतँ तकनहि देखबै। चारिडेग आगू बढ़िते दुनू परानी ठाकुर प्रसादपर नजरि पड़लनि। चिन्हार लोक लग आँखि घुमा कियो अनचिन्हार बनैए मुदा अनचिन्हारोक नजरिपर पड़ने तँ कहाइए जाइ छै जे ‘केतए’ रहै छी? पैंतिस बर्ख पहिलुका ठाकुर प्रसादकेँ देखि रूद्रानन्द पुछि देलखिन-
“भाय, हाल-चाल ठीक अछि किने?”
अपन दायित्व निभाएबबूझि ठाकुर प्रसादक मनमे एलनि जे एकतँ पुरान लंगोटिया संगी रूद्रानन्द, तैपर आगूसँ हाल-चाल सेहो पुछलनि उत्तर दैत बजला-
“सभ नीक अछि भाय, चाह पीब लिअ, तखनि जाएब।
धड़फड़ाएल रूद्रानन्द बजला-
“भाय, बैंक काजसँ जाइ छी। कनीको पछुआ जाएब तँ पाछु पड़ि जाएब। तहूमे बैंकक स्टाफ सभ तेहने अछि जे धोतीबला सभकेँ तेते खरिआइर-खरिआइर पुछै छै, जे अनेरे देरी लगा दइ छै। ओम्हरसँघूमब तखनि चाहो पीब आ गपो-सप्पो करब।”
कहि आगू बढ़ैत सुनटे मुहेँ बजला-
“खेतकेँ घराड़ीओ बनाएब आकि खेते रखब।”
बजैत-बजैत रूद्रानन्द एते आगू बढ़ि गेला जे ठाकुर प्रसाद जवाब देब उचित नै बुझलनि। जवाबो तँ तखनि ने जवाब जखनि सुनथि। मुदा एहेन प्रश्न मनमे रोपा गेलनि जे खट-खुट करब शुरू केलकनि। घराड़ीकी भेल आ खेत की भेल? बिनु घरक तँ वाड़ी भऽ सकैए। मुदा वाड़ीओतँझाड़े-झड़ लगौलापर होइए, सेहो नै भेल। चौमासो नहियेँ भेल, किए तँ जइमे चौमासा उपजा होइ। तखनि तँ ने घराड़ी भेल आ ने वाड़ी, आ ने चौमास, तखनि तँ ठीके खेत भेल। मुदा फेर दोसर प्रश्न मनकेँ लपकि लेलकनि। लपकलकनि ई जे खेत केना घराड़ी बनै छै, आ घराड़ी केना खेत बनै छै?
अखनि धरि ठाकुर प्रसाद लोहाक इंजनेक बात बुझै छला, खेत-पथारक नै। मुदा प्रश्न उठि गेलनि खेत-पथारक। दोसर कियो तेहेन लगमे नै जे प्रश्न उठा डारि-पात छोड़ैत फूल-फड़ धरि पहुँचितथि। लगमे पत्नीटा बैसल। जिनकर दुनियाँ जारनि-काठीसँ बाढ़िन धरि। मुदा असकरे जँ कोनो प्रश्नकेँ खोदहऽ चाहब तँ आगूमे बैसल पत्नी बीचमे किछु-ने-किछु टपकिए जेती।तँए नीक हएत जे हिनका ऐठामसँ टारि किछु विचार करी। सुपते मुहेँ कहबनि जे किछु विचारए चाहै छी,तँए अहाँ ऐठामसँ चलि जाउ। सेहो उचित नहियेँ हएत। लूरि-भासमे भलहिं दुनू गोटे दूरंग किए ने छी, मुदा किछु भेली तँ अर्द्धांगिनी भेली। जँ कहि दथि जे अहाँसँ हम कम बुझै छिऐ, तखनि तँ भरी पहपटि (पहपेट) हएत। मुदा ओ तँ सुपते कहती। जखनि डाक्टरक पत्नी बिनु जानकारीओक डाक्टरनी, गुरुक पत्नी गुरुआइन कहबैक अधिकारी छथि तखनि तँ हुनको अधिकार बनिते छन्हि। मुदासे नै, प्रश्नकेँ उधार बनबैत पत्नीकेँ कहलखिन-
“मन किछु भरियाएल बूझि पड़ैए, एकटा बात विचारब अछितँए कनी चाह पीबू, पछाति दुनू गोटे हल्लूक मने विचार करब?”
ओना चाह पीबैले रमदुलारीक मन पहिनेसँचटपटाइतरहनि, मुदा अपन घटैत जिनगी देखि मनकेँ मनेक मोटा तर दबनेरहथि। घटैत जिनगी ई जे जिनका महिनाक तीसोदिनक रोजी भेटै छेलनि आ रोटी चलै छेलनितिनका पनरहे दिनक ने आब भेटतनि। तखनि जँ रोटीकेँ टुकड़ी नै बनाएब तँ पार केना लगल। पतिक आदेशकेँ हृदैसँ सुहकारिलेलनि। किएक तँ हृदैओमेतँ चाहे रानी ने बैसल छेलखिन। बजली-
“ई केहेन भैयारी छथि जे ओहो भाय कहलनि आ अहूँ भाइए कहलियनि?”
पत्नीक ओझाराएल प्रश्न सुनि आरो ओझराएब नीक नै बूझि ठाकुर प्रसाद बजला-
“अही सभ बातक ने विचार करब। पहिने चाह तँ पीआउ?”
जहिना ठाकुर प्रसाद प्रश्नकेँ एकरस्ता धड़बए चाहै छला तहिना पत्नी खुड़पेरिया बना-बना आरो-रस्ता ठाढ़ करै छेली। बजली-
“जखनि भैयारीक सम्बन्ध अछि तखनि छुच्छे चाह पिआएब उचित हएत। अहाँ तँ मरदा-मरदी छँटि जाएब, मुदा जँ ओ मुहेँपर बाजि दथि जे बम्बइओ-बम्बै किछु नै, तखनि हमर मुँह केहेन हएत।”
बम्बैक-बम्बै सुनि ठाकुर प्रसादक मनमे जेना पछुआक सिहकी बहलनि। हफुआइत मने बजला-
“जाउ ने,जे मन फुड़एसे ओरियान करि कऽ रखि लेब।”
पतिक टारैक बात रमदुलारी नै बूझि समटैक बात बूझि गेली। दड़बड़ प्रश्न ठोकलनि-
“अहूँ भाय कहलियनि ओहो भाइए कहलनि तखनि हमर दिअर भेला आकि भैंसुर?”
दिअर-भैंसुर सुनि ठाकुर प्रसादक मन चौंकलनि। मन पड़लनि अपन पैंतीस बर्खक जिनगी। पैंतीस बर्ख पूर्बक परिवारक (पिताक अमरदारी) ने जिनगी छल जगह तँ वएह छी। मुदा पैंतीस बर्खक बीच गाम-घर नै देखि पेलौं, शहर-बजार तँ देखबे केलौं। की सभ महानगरक जिनगी एकरंगाहे छै। से तँ नै छै। सबहक अपन-अपन क्षेत्रक साहित्य, कला, रीती-रिवाज, खान-पान सभ किछु छै। तहिना ने अपनो गाम-घरक हेबा चाही। प्रश्नकेँ टारैत ठाकुर प्रसाद बजला-
“एतेदिनबम्बैसनशहरमेरहलौंजैठामपोरो-पटुआसँ लऽ कऽ पालक-गेनहारी-मेथी सागकेँ लोक सागे बूझि कियो, कम पाइ रहने कीनि खाइए तँ कियो बजारक महग सौदा (अधिक पाइबला) बूझि कीनि खाइए। लूटमे चरखामे नफा जहिना होइ छै तहिना पोरो-पटुआ सेहो पालक-गेनहारी-मेथीक कान काटि लइए।तँएकी एकरा नीक कहबै। खैर ई बम्बैक बात भेल।”
बम्बैक बात सुनि रमदुलारीक मन पघिल गेलनि। बजली-
“मन अछिआकि बिसरि गेलौं जे ओ सभ (ब्रिटिस इंजीनियर) दुनू पराणी केना हाथ जोड़ि नमस्ते करै छेलि।”
नमस्ते सुनि,जेना चौराहापर अबिते भक्क खुजै छै, तहिना ठाकुर प्रसादकेँ खुजलनि।बजला-
“ओ हमर अहाँक करै छलाआकि ओ अपना धरतीकेँ करै छला जइ धरतीकेँ अपन जीवन सूत्र छै। जखनि ओ सभ अबै छला आ चाह पीयबै छेलियनि तखनि ओ अपन तरीकासँ मिलबै छला। अपना सबहक तरीका दोसररंग अछिए, मुदा ओ अपन ढंगसँ भिन्न तरीका बूझिओ कऽहँसै कहाँ छल। आँखि गड़ा अपनतरीका देखै छलआ देखै छल अपना सबहक अचार-विचार। तेकरा ओ नमस्कर करै छल।”
पतिक बात सुनि रमदुलारी विह्वल होइत बजली-
“ओकर रीती-रिवाज हमरा मिसिओ भरि नीक नै लगै छल। भने अहूँ संगबेसँ छुट्टी दऽ देलौं। नैतँ ओकरा जकाँ हमरा कूद-फान करल होइत। तइसँ नीक भेल जे जेतेकाल असकरे डेरामे रहै छेलौं तेतेकाल अपन नैहर-सासुरक गीतो-नादक रियाज असगरेमे करै छेलौं आ अपन दादीक सिखौल जे कढ़ाइ-पढ़ाइ छल तेकरो लिखै छेलौं।एह! आब मन पड़ैए ओ दिन जैदिन हाथसँ जनकपुरक कोहबरो लिखै छेलौं आ घुन-घुना, घुन-घुना डहकनो गबै छेलौं। केना कृष्ण कदमक गाछक मचकीपर बैसि बरहमासा गबै छला।”
बजैत-बजैत रमदुलारी पघिल कऽ पनि भऽ गेली। जहिना नवतुरिया संगी-बहिनपा कऽ सुख-दुख सुनि नोराइत तँ संगे मुदा नोर कातमे जा झाड़ैत तहिना रमदुलारीओ आँखि मीड़ैत चाह बनबऽ बढ़ली।
ठाकुर प्रसादकेँ मन पड़लनि गामक स्कूल। संगे-संग दुनूगोरे भट्ठो धेलौं आ गामेक मिड्ल स्कूल होइत आगुओ बढ़लौं। स्कूलक पछुआरमे जे जामुनक गाछ छल ओही गाछक निच्चाँ छाहरिमे दुनूगोरे गुल्लीओ-डन्टा खेलै छेलौं। पढ़ैओमे दुनूगोरे एकेरंग रही। ओहो अपन सबक यादिकरि कऽ आ खांत लिखि कऽ लऽ स्कूल अबै छला आ हमहूँ लिखि कऽ लऽ जाइ छेलौं। सभदिन पढ़ाइ सभदिन परीक्षा होइ छल। हाइस्कूलमे हमफस्ट करए लगलौं आ रूद्रा भायपोजीशनसँनिच्चाँउतरि गेला। तेकर कारण भेल जे आर्ट विषयसँ हुनका बेसी सिनेह छेलनि आ हम सांइस पढ़ै छेलौं। आर्ट विषयमे कम नम्बर अबै छेलै, सांइस विषयमे बेसी। जइसँ कलासमे पहिल सँ लऽ कऽ दसम-बारहम पोजीशनधरि सांइसेक विद्यार्थी रहैत छल। एके हाइस्कूलसँ दुनूगोटे मैट्रीको पास केलौं। आइ.एससी.क पछाति हम इंजीनियरिंग कौलेजसँग्रेजुएशन केलौं आ ओ अंग्रेजी आनर्स केलनि। हुनका गामसँ दूकोस हटि हाइस्कूलमे नोकरी भेट गलनि आ हमरा बाहर जाए पड़ल। बाहर मनमे अबिते ठमकि गेला। बाहर किए? मन पड़लनि अपन पढ़ाइ, अपन शिक्षा मैकेनीक इंजीनियर बनलौं। ई नै बूझि पेलौं जे काज केतए करए जाए पड़त। ग्रेड नीकतँए नीक बूझि पढ़लौं। रिजल्टो नीकतँए मन काज करैले तन-फन करए लगल। जखनि मन तनफनाएल तखनि खोज-भाँज केला पछाति पता चलल जे हमरा लिए महानगर छोड़ि दोसर जगह नै अछि। क्षेत्रक कोन बात जे राज्योमे तेहेन कारखाना नै। दछिन बिहार (अखुनका झारखंड) मे किछु छइहो तँ काजसँ बेसी काज केनिहार अछि। आशामे नोकरीक ओरूदे खतम भऽ जाइ छै। काजक ओरूदा खतम होइते मनुखोक ओरूदा खतम भऽ जाए छै जइसँजिनगीए फुलहरि जाइ छै। इलाकामे जे किछु कारोबार (कारखाना) छलो तँ कुसियार चाउर-दाइल सेरसो, तोरी, पटुआक छल जइमे हमर काजे ने छेलै। जखनि बाहर जाएब छोड़ि दोसर उपाइएकी छल। मुदा तैयो गामसँ अलग अपनाकेँ कहाँ बुझैछेलौं। बुझै छेलौं जे जहिना बिराटनगर कलकत्तामे नोकरी केनिहारक परिवार गाममे रहै छन्हि आ अपने परदेशमे कमाइ छथि तहिना करब। सालभरिपर तँ एबे करै छेलौं जे कोनो विशेष उत्सव आकि परिवारक विशेष काज होइ छलतँबिच्चोमे अबिते छेलौं। जहिना कोनो दोस-महीम छहमास या सालभरि आकि पानसालपर भेँट भेने भूमिका रूपमे अपन पूर्ब जिनगीक चर्च करैत पाँचेमिनटमे अपन पानसालक गाथा गाबि, अलिसाएल पानजकाँपानिमे डुमकुनियाँ कटिते ताना-उतार भऽ जाइए तहिना ने होइ छथि। मुदासे छूटि गेल। ब्रिटिश कम्पनीमे नोकरी भेटल। जुआइन केला पछाति बूझि पड़ल जे दुनियाँ बदलि गेल। तैबीच रमदुलारी चाह आगूमे रखैत बजली-
“चाहमे तुलसी पात दऽ देने छी। देखलौं जे मन ठेहियाएल जकाँ अछि।”
पत्नीक बात सुनि ठाकुर प्रसादक मनमे उठलनि जे हारलकेँ हरिनाम नै कहि रोगक दबाइ कहै छथि। दबाइ तँ तीत-मीठ दुनू होइ छै। जहिना रोग मेटबैमे तीत-मीठक विचार बिना केने लोक खाइए तहिना रोग अनबोमे तीत-मीठ थोड़े बुझै छै। डारि छोड़ि कूदब नीक नै बूझि डारिएमे मचकी लगा झूलब नीक बुझलनि। मुदा जाधरि पत्नी लगमे बैसल रहती ताबे घाटपरहक छबड़ा जकाँ चाल-चूल करिते रहती। कखनो सोझ बाट धड़ैए ने देती।तँए नीक तखने हएत। बजला-
“पुरना संगी रूद्रा भाय छथितँएतेहेन सुआगत होन्हि जे मनमे जगह बनाबथि।”
पतिक बात रमदुलारीओकेँ नीक लगलनि। बजली-
“होउ, झब दे चाह पीबू। काजमे लगि जाएब तँ कप एत्तै रहि जाएत। आँटा सानि कऽ कचौड़ी बनबैले फ्रिजमे रखि लइ छी। वएह काज ने मेठनगर अछि, बाँकीतँ हल्लुके अछि। नमकीन-अँचार मिठाइ सभ तँए अछिए।”
जान छुटैत देखि ठाकुर प्रसद हाँइ-हाँइ चाह पीब कप हाथमे धड़ा देलखिन। रमदुलारी टेन्टक भीतर आबि जलखैक जोगार करए लगली। अखनि धरिक मनक खुटका रूद्रानन्दकेँ अनायासे मेटा गेलनि। मेटा ई गेलनि जे छहमास पछाति बैंक गेल रहथि। अपन विद्यार्थी कैशियर बनि आबि गेलनि। देखिते पहिने काजो कऽ देलकनि आ खातीरो-बात केलकनि। खातीर-बात देखि रूद्रानन्दक मुँहसँ निकलि गेलनि-
“बौआ, बड़ बेरपर केलह। दबाइ कीनैक अछि। पोती दुखित अछि।”
बजै काल तँ रूद्रानन्द बाजि गेला मुदा अपने मन धिक्कारए लगलनि। कोन जरूरी छल जे बच्चाक बिमारीक बात बजलौं। अपन मन तँ रूद्रानन्दक कसाइन होइते रहनि मुदा कैशियरक बात,`मास्सैब हमहूँ कियो आन छी?' सुनि आरोमन खट-मिठेलनि। अनेरे केकरो काजमे बाधा देब उचित नै बूझि बैंकसँ निकलि गेला। दोकान जा दबाइ कीनलनि। घरपरहक रस्ता हियौलनि। रस्ता बदलए पड़त जँ से नै करब तँ समैपरदबाइ केना दऽ पेबै। जखने ठाकुर प्रसाद देखता आकि नहियोँ देखता, अपनो तँ कहिए कऽ आएल छेलियनि, तखने ओझरा जाएब। कोन जुग-जमानाक पछाति भेँट भेला अछि। हुनको केस पाकि गेलनि, हमरो पाकि गेल। एते दिनक जे गप पसरत ओकरा लगले केना समेटि पाएब। तइसँ नीक जे दोसर रस्ते पहिने घरपर जा बच्चाकेँ दबाइ खुएला पछाति आएब, सएह केलनि।
रूद्रानन्दकेँ देखिते ठाकुर प्रसादक मनमे अन्हारमे डिबियाक इजोत जकाँ बूझि पड़लनि। शहर-बजारक रमदुलारी रूद्रानन्दकेँ बैसिते पानि-चाह आगूमे रखि देलखिन। मनाही करैत रूद्रानन्द बजला-
“अइसँ आगू किछु ने करू। चाह भऽ गेल, भऽ गेल।”
रूद्रानन्दक मनाहीकेँ टारैत ठाकुर प्रसाद बजला-
“भाय, जाइकाल बाजल छेलौं, जे `घराड़ी खेत आ खेत घराड़ी'सेनीक जकाँ नै बूझि पेलौं?”
ठाकुर प्रसादक बातकेँ तहियबैत रूद्रानन्द बजला-
“सभ गप हेतै। पहिने ई कहू जे बम्बैमेतँ रहैक अपन सभ बेवस्था कऽ नेने हएब किने?”
“हँ।”
“तखनि गाम किए एलौं?”
“किए हमर गाम नै छी जेनै आएब।”
“ई मजाक भेल?”
मजाकसुनितेसम्हरैतठाकुरप्रसादबाजल-
“ओतुका सभ किछु बेचि-बिकिन कऽ आबि गेल छी।”
सभ किछु बेचि-बिकिन सुनि रूद्रानन्दक मन ठमकलनि।मुदा गामसँ शहर लोक खुशीसँ जाइए आ हिनका...। बम्बै सन शहर छोड़ि गाम अबैक किछु खास कारण जरूर हेतनि। मुदा जेते खोद-बेद करब, भऽ सकैए ओते मने-मन बेथित होथि। तइसँ नीक जे दोसर पाशा फेकि उनटा बानिए बूझि लेब। बजला-
“भाय, घराड़ी केना खेत बनै छै आ खेत केना घराड़ी बनै छै? खेतमे अन्न-तीमन, फल-फूल उपजै छै जखनि कि घराड़ीक उपजा माल-जालक संग लोको होइए। तै संग ईहो होइ छै जे घर बन्हने खेते घराड़ी आ घर नै रहने घराड़ीओ खेते बनि जाइ छै।”
रूद्रानन्दक बात सुनि ठाकुर प्रसादकेँ पच्चीस बर्ख पछिला घटना मन पड़लनि, गाम आएल रही, एक तँ भुमकम, दोसर बरसाती भुमकम ओना भुमकम बारहोमास भऽ सकैए मुदा बारहो मासक मौसमक अनुकूल प्रभाव भिन्न-भिन्न पड़ै छै। अखनि धरि ठाकुर प्रसाद गाम नै बिसरल छला, साले-साल अबैत छला। पोथीओमे सौन-भादबक लहकी पढ़िते छला। ओही लहकीमे, बरसातेमे गाम एला। भुमकममे घरो खसलनि आ तैपर बरखो तेते नहौलकनि जे जड़ा कऽ जे भगला से गामे बिसरि गेला। ओना तइसँ पहिने मनमे रहनि जे गामोमे घर बनाएब जहिना आन सभ महिना दिनक छुट्टीमे पिकनिको मनबैए आ घुमबो-फिड़बो करैए। मुदा एक्के दहारमे ठाकुर प्रसादक सभ किछु बोहा गेलनि। ब्रिटिश कम्पनीकेँ गाम दिस एने ठाकुर प्रसाद बेटाक नोकरीक संग गाम तँ आबि गेला मुदा मनमे ठहकिते रहनि जे पाँचो सए बीघामे कम्पनीक अपन पढ़ाइ-लिखाइसँ लऽ कऽ कारखाना धरि रहतै। सबहक रहैक बेवस्था अपन केम्पसमे रहतै जहिना माॅरीशस समुद्रक बीच दोसर भारत अछि तहिना ने पाँचो सए बीघाक बीच, लाखो कर्मचारी आ श्रमिकक बीच अंग्रेजक अपन जुति-भाँति रहतै। कारबारकेँ शहरसँ गाम दिस एने ठाकुर प्रसाद गाम एला। बजला-
“भाय, गाम तँ आबि गेलौं मुदा ने घर अछि आ ने एकोटा गाममे चिन्हारए बूझि पड़ै छथि। पहिल-पहिल अहाँ भेटलौं। अहींपर सभ दार-मदार हएत?”
ठाकुर प्रसादक बात रूद्रानन्दकेँ ओते आकर्षित नै केलकनि जेहेन प्रश्न छेलनि। गाममे ब्रिटिश कम्पनी एने शहरक लोक गाम दिस औता। मुदा संगमे कथी सभ लऽ कऽ औता। ई बात रूद्रानन्दकेँ घेरि लेलकनि। नीलक खेतीक अनुभव तँ अछिए, वेपारीए बनि कऽ ने अंग्रेज आएल छल। अपन टेकनीकल कौलेज, मेडिकल कौलेज खोलत। शिक्षाक संग अपन उत्पादित वस्तु बेचत, इलाज बेचत। विचित्र प्रश्न रूद्रानन्दक मनकेँ पकड़ि लेलकनि। बजला-
“भाय, अखनि थाकल छी, गप करैक मन नै होइए। अखनि जाए दिअ। जखनि गाम आबि गेलौं, तखनि भेँट-घाँट होइते रहतै।”
रोगसँ जकड़ल रोगी जहिना बेसीसँ बेसी बात डाक्टरकेँ कहए चाहैए जे कहुना झब दऽ रोग छूटि जाइ। तहिना ठाकुर प्रसादकेँ सेहो होन्हि। मनमे नचैत रहनि जे पैंतीस बर्खपर गाम एलौं। पुरना लोक मरिए गेला। संगी-साथीमे दुइए गोटे छी। औरो गोटे खेती-गिरहस्तीसँ जुड़ल रहला, तिनकासँ तेहेन सम्बन्धे ने बनल। तैसंग जतियारे भोज आकि सामाजिक भोज सेहो छूटिए गेल। केना कऽ पबितौं। एमहुरका, पैंतीस बर्खक बीचक जे अछि, जेकर जनम पछाति भेल, ओ किए चिन्हत आकि हमहीं किए चिन्हबै। तखनि गाममे रहब केना? बजला-
“भाय साहैब, एक परिवारक आशा भाइए गेल अछि। भौजीओकेँ कहबनि जे कखनो काल आबथि। आब तँ अहीं सबहक ने आशा।”
पत्नीक नाओं सुनि रूद्रानन्द बजला किछु ने मुदा मने-मन विचारए लगला। ने दुनू गोटेक एक बोली रहलनि। पुरनाबोली बिसरिए गेल हेती, बजरूआ बोलीमे केना सुग्गा-मेनाक मिलान हएत। खानो-पान तेहेन जे एकटा कीड़ी-फतिंगी तकैए आ दोसर पाकल तिलकोर, पाकल लताम तकैए। मुदा बच्चाक बिमारी मनकेँ मथैत रहनि। बाल-बोध छी, रोगक कारण थोड़े बुझैए जे बरदास करत। दर्द हेतै, कानत। घरमे जे बच्चा कानत तँ सियानकेँ केना अन्न घोंटल जेतै। बजला-
“जाइछी?”
ओना ठाकुर प्रसादक इच्छा रहनि जे अखनिधरिक जे खाली जिनगीरहल ओ तँ विचारेक माध्यमसँ भरत, मुदा रूद्रानन्दकेँ अगुताएब देखि चुपे रहला। चुपो केना नै रहितथि। बलजोरीक विचार तँ ओहिना रसविहिन होइ छै, तैपर दू जिनगीक प्रश्न अछि।
काजक झोंकमे रूद्रानन्द बाजि कऽ विदा भऽ गेला मुदा दसे डेग आगू बढ़लापर मन उबिऐ लगलनि जे भरि मन गप नै भेल। मुदा विदा भेला पछाति पुनः घूमि कऽ जाएबो तँ नीक नहिए हएत। फेर मनमे भेलनि जे जखनि शहर छोड़ि गामे एला आ बजबो केला जे गामेमे रहब। अखनि धरि जे मनमे छेलनि जे दोहरा कऽ गामक मुँह ने देखि पएब से तँ भेबे केलनि। मुदा गाममे करता की?
जहिना बिनु रोगक डाक्टर, बिनु मशीनक इंजीनियर एक साधारण मनुखक रूपमे रहैत, तहिना ने ठाकुरो प्रसाद गाममे रहता। जे गुण उपार्जित केलनि ओइ गुणक की जरूरति गामक लोककेँ छै, जे कियो किछु पूछतनि। मनुखक जिनगीक आधार काज होइ छै, काजक आधार लूरि होइ छै। से रहितो काज छीनेने वा काज ने रहने तँ ओहिना खाली-खाली जिनगी बनि जाइए। रूद्रानन्दक जीवैक आधार आ ठाकुर प्रसादकआधारअलग-अलग रहने एकमे वेकारी आबि गेलनि दोसरकेँ जिनगीक गाढ़ रस भैटै छेलनि।
घरपर रहि रूद्रानन्द नोकरीओ केलनि आ परिवारसँ लऽ कऽ गामो-समाजक काजसँ जुड़ल रहला। सेवा-निवृति भेला पछातिओ काजमे कमी नै एलनि। स्कूलक बान्हल काजसँ अलग भेला। मुदा अलग भेलो पछाति काज कहाँ छुटलनि। शुरुहेसँ जे जिनगीक काजक रूटिंग बनि गेल छेलनि ओइमे कनीए फेड़-फाड़ भेलनि। फेड़-फाड़ ई भेलनि जेजे समए स्कूलमे लगबै छला ओ दरबज्जापर समाजक बच्चाक बीच लगबए लगला। श्रमजीवी परिवारतँए श्रमजीवी संस्कृति परिवारक जन-जनमे समाएल। जइसँ जिनगीक प्रति अकाट्य बिसवास बनले छन्हि। बेकारीक अवस्थामे ने कियो किम्हरो भटकबो करैए आ तैसंग टहलबो करैए। मुदा नियमित जिनगीक ढंग तँ तइसँ भिन्न होइ छै। जेना-जेना समए चलैत रहल तेना-तेना किरियो-कलाप चलैत रहल।
दोसर दिन रूद्रानन्द मन बना कऽ ठाकुर प्रसाद ऐठाम पहुँचला। पहुँचिते ठाकुर प्रसादकेँ कहलखिन-
“भाय, अहाँ एलासँ एते जरूर भेल जे खाली समए आनन्दसँ कटत।”
ठाकुर प्रसाद रूद्रानन्दक बातक गंभीरताकेँ नै बूझि सकला। जहिना सभकेँ होइ छै तहिना भेलनि जे भरिसक खाइ-पीबै दुआरे बोली भरलनि। बजला-
“भाय, जिनगीमे एते संघर्ष जे केलौं, से कथीले। अही सबले ने?”
ठाकुर प्रसादक बात रूद्रानन्द ताड़ि गेला। मनमे उठलनि यएह भेल संघर्ष जे जाबे शरीरमे काज करैक शक्ति छल ताबे ओकरा बेचि-बेचि जीवन-जापन केलौं आ संघर्ष कहै छी। मुदा सम्हरैत बजला-
“भाय, जहिना आमक आँठी टिकुलासँ जुआ-जुआ, सकताइत-सकताइत पकै दिन एते सकता जाइए जे नव गाछ (दोसर गाछ) पैदा करैक शक्ति पाबि जाइए। की ऐसँ भिन्न मनुखक जिनगीकेँ बुझै छी?”
अखड़ाहापर जहिना कोनो खलीफा घंटो लड़ला पछाति माटिपर खसैए आ कोनो सलामी लइते धोबिया पाट खसैए तहिना ठाकुर प्रसादकेँ बूझि पड़लनि। मुदा जहिना प्रश्न नान्हिटा नै, तहिना जवाबो केना नान्हिटा भऽ सकैए। ई तँ विचारधारा छी। एक धार ओहन बोहैए जइमे मनुखक क्रिया कर्म बनि जिनगीक सार्थकता पबैए आ दोसर कर्मसँ हटि पाइक जिनगी बनि ठाढ़ होइए। रूद्रानन्दो आ ठाकुरो प्रसादक बीच यएह दूरी बनि गेल छन्हि। ठाकुर प्रसाद बजला-
“भाय, जिनगी लेल कोनो वस्तुक कमी नै अछि। सभ किछु बना नेने छी। तैसंग बेटो अपनासँ अन्नैस नै बीसे अछि।”
ठाकुर प्रसादक बात रूद्रानन्दकेँ एते बिसाइन बना देलकनि जे मन बेकाबू भऽ गेलनि। बजला-
“भाय, हाइ स्कूलक अठमा किलासक समाज अध्ययनमे पढ़ने रही, मनुख समाजिक प्राणी छी, जँ से ने तँ या तँ देवता छी या जानवर। ऐ कसौटीपर अपन समीक्षा करियौ।”
रूद्रानन्दक प्रश्न सुनि ठाकुर प्रसाद गुम भऽ गेला। तैबीच पत्नी-रमदुलारी चाह-बिस्कुट दुनू गोटेक आगूमे रखि देलकनि। बिस्कुट खा पानि पीब ठाकुर प्रसाद बजला-
“भाय, जिनगीक कोनो ओर-छोर छै। बेठेकान अछि।”mmm
Subscribe to: Post Comments (Atom)


text:
रोशन कुमार झा, जनकपुरधाम, फागुन १५ – चरश सहित पक्राउ परल दू गोटेके धनुषा पुलिस शनिदिन सार्वजनिक कएलक अछि ।mm
महेन्द्रनगर सँ जनकपुर लावि रहल समयमे शुक्रदिन महेन्द्रनगर सँ पक्राउ परल सुन्दरपुर रहनिहार रामचन्द्र लाल कर्ण आ महेन्द्र नगरक विजय यादवकेँ पक्राउ कएल गेल छल ।
हुनका सभक सँग सँ सात किलो ६ सय ग्राम चरश बरामद भेल जिल्ला प्रहरी कार्यालय धनुषा प्रहरी निरीक्षक हरि खतिवडा बतौलन्हि ।
खतिवाडाक अनुसार सुराकीक आधारपर हुनकासभके पक्राउ कएल गेल छल ।
इम्हर पत्रकार सम्मेलनमे अभियुक्तसभ अपनासभक सँगे दू गोटे आओर पक्राउ परल होइतो ओकरा सभके छोडि देल गेल जिकिर कएने रहथि ।
इम्हर पुलिस एहन कोनो बात नहि रहल दावी कएलक अछि ।
घटना सम्बन्धमे अनुसन्धान भऽ रहल पुलिस जनौलक अछि ।
चरशक बजार मोल प्रतिकिलो करिब २५ हजार परैत अछि ।
Filed under: तराई नेपाल |


text:
“हम यादवजीक पत्नी बाजि रहल छी, ओ छथि की?” एकटा गम्भीर स्वर आएल। यादव जी एखने अपन प्रेमिकाक संग बाहर निकलल रहथि । अरिन्दमकेँ किछु नहि फुरएलैक जे की बाजए- “कोनो काजसँ बाहर गेल छथि, एखने दू मिनट पहिने। हुनकर मोबाइलपर फोन कऽ लिअ”।
“मोबाइल नॉन-रीचेबल छन्हि, कोनो ऑफिसक काजसँ गेल छथि की?”
अरिन्दमकेँ आब किछु नहि फुरएलैक-
“नहि, से तँ लागैए जे कोनो व्यक्तिगते काज छन्हि कारण ऑफिसक काज रहितए तँ हमरा बुझल रहितए”।
ओम्हरसँ फोन राखि देल गेल। अरिन्दमकेँ मोन पड़लैक जे यादवजी जाइसँ पहिने मोबाइल बिना ऑफ कएने बैटरी निकालि आ लगा कऽ मोबाइल बन्द कएने छलाह। स्वाइत नॉन-रीचेबल आबि रहल अछि।
अरिन्दम लैपटापपर एक्सेल डॉक्युमेन्टमे ओझराएल हिसाब-किताब ठीक-ठाक करए लगलाह।
किछु दिन पहिने एहिना एकटा स्वर फोनपर आएल रहैक- “यादवजी छथि की?”
“अहाँ के”?
“हम हुनकर पत्नी”। अरिन्दम फोन यादवजीकेँ देने रहए आ यादवजी खूब आह्लादसँ पत्नीसँ गप कएने छलाह। ओहि दिन बॉसक पत्नीक अबाज ओतेक गम्भीर नहि लागल रहैक अरिन्दमकेँ। चुलबुलिया सन अबाज रहैक। होइत छैक, लोकक मोन क्षणे-क्षणे तँ बदलैत रहैत छैक।
अरिन्दम अपन घरक शान्त-प्रशान्त जीवन मे रहैत अछि। कारसँ नित्य अबैत काल रेडलाइटपर हिजड़ा-सभ सभ दिने भेँट होइत छैक। पुरनका कारमे ए.सी. नहि रहैक, से शीसा खसेने रहैत छल। ढेर गप-शप बजैत ओ सभ हाथ-मुँह चमका कऽ की-की सभ सुना दैत रहए। मुदा आब ओ एहिसँ बचबाक लेल शीसा खसबिते नहि अछि। ओ सभ शीसाक बाहरसँ मुँह पटपटबैत किछु कालमे दोसर गाड़ी दिस बढ़ि जाइत अछि। परसू एकटा बालगोविना तमसा कऽ हाथक झुटकासँ ओकर कारमे स्क्रैच लगा देलकैक। पाँच टकाक बदलामे ढेर नुकसान भऽ गेलैक- धुर। के करबैत गऽ डेंटिंग-पेंटिंग, स्क्रैच भने रहत किछु दिन। दिल्लीमे जे एहन चेंछमे डेंटिग पेंटिंग कराबए लागी तँ सभ दिने करबए पड़त। मुदा ई नवका बॉस ज्र् आएल अछि से अरिन्दमक मस्तिष्कमे एकटा भूकम्प आनि देने छैक। रस्तोमे की सभ सोचाइत रहैत छैक।
“काल्हि अहाँक पत्नीक फोन आएल रहन्हि”।
“अच्छा, कखन?” यादवजी बजलाह।
“अहाँक गेलाक किछुए कालक बाद”।
कोनो जवाब बिनु देने यादवजी फोन मिलेलन्हि-
“ऑफिसमे किएक फोन केलहुँ......मोबाइल बेसमेन्टमे नॉन-रीचेबल रहैत छैक, तँ किछु काल प्रतीक्षा कएल नहि भेल...”। खटाकसँ फोन रिसीवरपर बजड़ल। अरिन्दम लैपटॉपसँ मुँह उठा कऽ देखलक। केहन परिवार छैक? साँझमे गामपर पहुँचल होएत तँ पत्नीसँ गपो नहि भेलैक की? गपक फरिछाहटि ऑफिसेसँ फोन कए कऽ रहल अछि।
अरिन्दम डेस्कटॉपक आ वाशिंग मशीन दुनुक हेल्पलाइन नम्बरकेँ फोन मिलेलक, गामपर फुरसति कहाँ भेटैत छैक। घरपर दुनू चीज एके बेर खराप भऽ गेलैक। घरसँ ऑफिस निकलैत काल कनियाँ वाशिंग मशीनक खराब हेबाक तँ बेटा अपन कम्प्युटरपर गेम कैक दिनसँ खरापीक चलते बन्द रहबाक विषयमे कहने रहन्हि।
“कतेक कालसँ फोन इनगेज रखने छी, गप सुनू, ककरो फोन आबए तँ कहबैक जे यादवजीक स्थानान्तरण भऽ गेलन्हि”। बॉस बाहर कतहुसँ फोन कएने रहथिन्ह आ एके सुरमे सभटा बाजि गेल छलाह।
काल्हि साँझमे पत्नीकेँ छोड़ए लेल यादवजी गेल रहथि आ एम्हर हुनकर प्रेमिकाक फोन आएल रहन्हि ऑफिसमे। ओ कोनो होटलक नाम बाजल रहए आ कहने रहए जे यादवजीकेँ होटलक नाम बता देबन्हि ओ बुझि जएताह। अरिन्दम ई मैसेज यादवजीकेँ तखने दऽ देने रहथि। आब आइ नहि जानि कोन कारणसँ एखन धरि ऑफिस नहि आएल अछि। कनियाँ तँ गेलैक नैहरि आ तखन आब ककर फोन अएतैक जकरा कहबैक जे एकर स्थानान्तरण भऽ गेलैक।
फोन तँ नहि आएल मुदा ओ आएलि रहए, बॉसक प्रेमिका। आइ ओ अपन नामो बतेलक, बड्ड नीक नाम रहैक ओकर- पारुल।
“यादवजी कतए गेलथि”।
“हुनकर स्थानान्तरण भऽ गेलन्हि”। अरिन्दम बाजल।
“अच्छा”। ई कहि ओ चलि गेलि।
“अहाँकेँ फोनपर आएल प्रश्नक उत्तरमे ई कहबाक रहए, सोझाँ आएल लोककेँ नहि”। ओकर सहकर्मी रोहिणी हँसैत बाजलि।
“हम कनेक भाँसि गेल छी। आब आइसँ ऑफिसक फोन रिसीव करबाक भार अहाँपर”। अरिन्दम बाजल।
रोहिणी एहि गपकेँ हँसीमे लेने रहए मुदा अरिन्दम तखनेसँ सभटा फोन रिसीव केनाइ छोड़ि देलक।
एहन नहि रहए जे बॉस कार्यालय अब् नहि छल। जखन धरि ओ कार्यालयमे रहैत छल बेशी काल अपने फोन रिसीव करैत रहए, काजमे सेहो फुर्तिगर रहए।
“एकटा गप बुझलिऐ। अजय गणेशन आइ भोरसँ मुँह लटकौने अछि”।
“किएक”। रोहिणीक प्रश्नक उत्तर दैत अरिन्दम बाजल।
“इन्टरनेटपर कोनो प्रेमिका संगे कतेक महिनासँ चैटिंग द्वारा प्रेमालाप करैत रहए। आइ पता लगलैक जे ओकरा संगे क्यो दोसर लड़का हँसी कऽ रहल छलैक। प्रेम वियोगमे अदहा बताह बनल अछि”- रोहिणी कहलक।
यादव जी कोनो चीज बिसरि गेल छलाह से लिफ्टसँ तखने कक्षमे आएल रहथि, रोहिणीक गप सुनि लेने छलाह।
“हमरा तँ इन्टरनेटक ई माध्यमे आकाशीय लगैत अछि”- कहैत ओ अपन चश्मा लेलन्हि आ चलि गेलाह।
रोहिणीकेँ फोन रिसीव करबाक ड्युटी लगलन्हि तँ अरिन्दम निश्चिन्त भऽ गेलाह।
“सुनैत छी, एक बेर फोनपर जे अबाज अबैत छैक जे हम यादवजीक पत्नी छी तँ ओहिमे कचबचियाक अबाज गुँजैत छैक आ दोसर बेर जे फोन अबैत अछि जे हम यादव जीक पत्न्नी छी तँ ओहिमे गंभीरता रहैत छैक। की रहस्य अछि किछु ने बुझाइए”।
“लोकक मूड होइत छैक”।
“एहन कोन मूड होइत छैक जे घण्टे-घण्टामे बदलैत रहैत छैक। आ देखू एहि बॉसकेँ। जखन चुलबुलिया मूडमे फोन अबैत छैक तँ ई हँ-हँ हमर सरकार कहि कऽ गप करैत अछि आ जखन गम्भीर स्वरमे पत्नीक फोन अबैत छैक तँ झिरकिकँ बजैत अछि जे ऑफिसक फोनपर फोन किएक केलहुँ- बुझू”।
“ई अपना रहलापर फोन अपने उठबैक प्रयास करैत अछि”।
“कोनो डर छैक ताहि द्वारे”।
“अहाँकेँ तँ ओहिना लगैत रहैए, कथीक डर रहतैक एकरा”।
आब अरिन्दमकेँ लगलैक जे रोहिणी कोनो चीजक अन्वेषणमे लागि गेल अछि।
“दू दिनसँ देवगन तंग कएने अछि दुर्घटना बीमा करेबाक लेल”- रोहिणी बजलीह।
“एजेन्सी लऽ लेलक अछि की?”- अरिन्दम पुछलन्हि। देवगन ऑफिसमे चपरासी छल।
“हँ, एहि नगरमे जतेक पाइ भेटैत छैक ताहिसँ की होएतैक से पत्नीक नामसँ एजेन्सी लेने अछि। कहैत रहए पन्द्रह सालक दुर्घटना बीमा लेबाक लेल”।
“ओ, तखन ई एल.आइ.सी. नहि जी.आइ.सी.क एजेन्सी लेने अछि”।
“कम्मे प्रीमियम छैक लऽ लियौक, हमहू लऽ रहल छी”।
देवगन खुशी खुशी दुनू गोटेकेँ फॉर्म भरबाक लेल देलक आ चाह बनेबाक लेल चलि गेल। तखने यादवजी धरधराइत अएलाह।
“कोन फॉर्म सभ गोटे भरि रहल छी?”
“देवगन कनियाँक नामसँ इन्स्योरेन्सक एजेन्सी लेने अछि, वैह दुर्घटना बीमा करबा रहल अछि सभक”। रोहिणी आ अरिन्दम जेना संगे बाजि उठलाह।
तखने देवगन चाहक ट्रे लेने आएल। यादवजीकेँ फॉर्मक तहकीकात करैत देखि ओकर देह सर्द भऽ गेलैक।
“दू टा फॉर्म हमरोसँ भरबा लिअ”- यादवजी देवगनकेँ कहलखिन्ह।
देवगनकेँ तँ कानपर विश्वासे नहि भेलैक। दौगि कऽ दू टा फॉर्म अनलक।
“एकटा हमरा नामसँ भरू आ एकटा सबीना यादवक नामसँ”।
“मेम साहबक नाम सबीना यादव छन्हि?”
“हँ”।
फॉर्म जखन भराए लागल तँ नॉमिनेशनक कॉलम मे देवगन यादवजी बला फॉर्ममे सबीना यादव आ सबीना यादव बला फॉर्ममे यादव जीक नाम भरि देलक।
“ई की केलहुँ, दुनू फॉर्म चेन्ज करू। नॉमिनेशनक की जरूरति अछि। हमरा पत्नीक पाइक कोनो खगता नहि अछि”।
देवगन दुनू फॉर्म फाड़ि दू टा नव फॉर्म भरलक। अपन फॉर्ममे यादवजी हस्ताक्षर कएलन्हि आ दोसर फॉर्म साइन करेबाक लेल देवगनकेँ पता लिखि कऽ देबऽ लगलाह।
“हमरा अहाँक डेरा देखल अछि साहब”।
“ई दोसर पता छी, राखू”।
रोहिणीक कान ठाढ़ भऽ गेलन्हि। ओ यादवजीक बाहर गेलाक बाद देवगनक कानमे किछु कहलन्हि। अरिन्दम अपन काजमे लागल रहल।
“यादवजी छथि?” फोनपर पारुल रहथि।
“यादवजीक ट्रान्सफर भऽ गेलन्हि”।
“झूठ नहि बाजू, हुनका फोन दियन्हु”।
“हे, नहि तँ हम अहाँक नोकर छी आ नहिये अहाँक यादव जीक।
ई कहैत अरिन्दम फोन पटकि देलक। बीचमे कतेक दिनसँ रोहिणी फोन उठबैत छलीह। आइ ओ कतहु एम्हर-ओम्हर छलीह से अरिन्दमकेँ फोन उठाबए पड़ल रहैक।
रोहिणी तखने पहुँचि गेल छलीह- “अभ्यास खतम भऽ गेने तामस उठि गेल अहाँकेँ”। अरिन्दम स्वीकृतिमे मूड़ी डोलेलक।
आइ ऑफिस अबैत काल रेडियो मिर्ची एफ.एम. पर चलि रहल अण्ट-शण्ट गप नीक लागि रहल छलैक अरिन्दमकेँ।
“हमर बड़का बेटा सुमन्त तेलुगु खूब नीक जकाँ बजैत अछि मुदा छोटका हिन्दी बाजए लागल अछि। हैदराबादसँ दादाक फोन अबैत छैक तँ हुनको हिन्दीयेमे जवाब दैत अछि। हुनका हिन्दी अबिते नहि छन्हि। घरमे पति तेलुगु बजबाक अभियान शुरु कएने छथि”- रोहिणी बाजि रहल छलीह।
“अच्छा”।
“बुझलहुँ, पारुलक फोन आएल रहए। कहैत रहए जे अरिन्दम जीक हम कोनो बकड़ी तँ नहि खोलि लेने छलियन्हि जे ओना कऽ फोनपर झझकारि उठल रहथि”।
“हूँ”।
“आ ई सेहो बाजि रहल छलि जे ओ यादवजी पर विश्वास कए धोखा खएलक”।
“ओ”।
“आ देवगन गेल रहए यादवजीक नवका घर”।
“नवका घर? पुरनका घर बेचि देलन्हि की?”
“नहि। देवगनेक कहल कहैत छी। पुरनका घरमे यादव जीक पहिल पत्नी रहैत छथिन्ह, वैह अहाँक गम्भीर स्वरवाली। आ नवका घरमे नवकी चुलबुली कनियाँ रहैत छन्हि। एकटा कोढ़चिल्को देखलक देवगन। यादवजीक बेटा रहन्हि प्रायः”।


text:
अपने क' बता दी मिथिलांचल समेत पूरा उत्तर भारत म' ठंड सँ आम जन-जीवन अस्त व्यस्त भ' गेल अछि। लोग सभकेँ घर सँ बाहर निकलबा मे बहुत परेशानी भ' रहल अछि। ठंड क'क' मौसम विभाग सँ भेटल जानकारी केर मुताबिक 4 - 5 जनवरी क' भीषण शीतलहर केर संभावना अछि। मौसम विभाग पटना, छपरा, दरभंगा, सहरसा समेत कैको जिला मे कोल्ड डे घोषित केना अछि।
बिहार-झारखंड समेत पूरा उत्तर भारत शीतलहरक चपेट मे अछि। कैलहि तीन जनवरी क' पटना मे अधिकतम तापमान 16.5 डिग्री (सामान्य सँ 5 डिग्री कम) जखनकि न्यूनतम तापमान 7.1 डिग्री (सामान्य सँ 2.2 डिग्री कम) दर्ज कायल गेल।


text:
मोकामा। 10 जनवरी। छह कोच बला पटना-मोकामा फास्ट पैसेंजर ट्रेन आधा रातिमें एकाएक बर्निंग ट्रेन मे बदैल गेल। ट्रेनक चारि बोगी पूरा तरहे जड़ीकेँ खाख भ' गेल ओनाकि एहि बड़का हादसा मे किनको घायल घायल होयबाक खबैर नहि अछि। पूर्वी मध्य रेलवे केँ प्रवक्ता बतौलनि कि घटनाक समय ट्रेन स्टेशन यार्ड मे ठाढ़ छल।
सीपीआरओ राजेश कुमार कहलनि कि पटना - मोकामा मेमू पैसेंजर मंगलक राति करीब 11 बजे मोकामा स्टेशन पहुंचल। ऐहिक बाद ट्रेन मोकामा स्टेशन केँ यार्ड मे ठाढ़ क' देल गेल छल। देर राति करीब एक बजे ट्रेनक दू बोगी मे आगि लागि गेल। आगिकेँ काबू करबाक प्रयास मे आओर दू बोगी आगिक चपेट मे आएब गेल। बाद मे आगि पर काबू क' लेल गेल आओर एहि हादसा किनको हताहत होयबाक खबैर नहि अछि। एखन धरी आगि लगबाक कारणक पता नहि लगाओल जे सकल अछि।


text:
मैथिली ठाकुर क' आब टॉप-1 मे जगह बनेबाक जरुरत छैन्ह। हमरा लोकनि के आब मैथिली ठाकुर लेल हरेक शनिवार वा रविवार दिन मे सँ कुनु एक दिन जहिया हुनकर परफॉरमेंस होयत वोट करवाक अछि। आब कम वोट केर आधार पर हरेक शनिवार वा रविवार के एक - एक करि प्रतिभागी बाहर होयत। मैथिल दुलारी मैथिली ठाकुर वोट के कारण कही पाछा नहि होईथ। ताहिलेल सभकियो हुनका फाइनल राउंड तक वोट करि।
कैल्ह 18 मार्च शनिवार रात्रिमे 9 बजे सँ कलर्स टीवी पर प्रसारित सिंगिंग रियालटी शो ‘राईजिंग स्टार’ मे मिथिलाक बेटी मैथिली ठाकुर कए अप्पन वोट दी ताकि मैथिली बने राइजिंग स्टार चैंपियन आओर मिथिलांचलक नाम चहुओर रौशन हुअ। आब 'राइजिंग स्टार' के मुकाबला टॉप-1 मे जगह बनेबाक लेल होयत, आओर अपनेक एक वोट बुच्ची मैथिली क' स्टार सँ सुपर स्टार बना सकैत अछि। मैथिली ठाकुर के एक बेर फेर अपने सभक आशीर्वादक जरुरत छैन्ह ताहिलेल सभकियो हुनका लेल बेसी सँ बेसी वोट करि।
वोटिंग करबाक तरिका;
Step : 1
गूगल प्ले स्टोर से Colours Tv एंड्राइड एप्प इंस्टाल करि।
Step : 2
इंस्टाल केर प्रकिया पूरा करबाक बाद Rising Star शो के लिंक पर क्लिक करि।
Step : 3
Rising Star शो पर क्लिक करबाक बाद कलर्स एप्प के टर्म्स एंड कंडीशन ऑप्शन पर क्लीक करबाक बाद अपने अप्पन फेसबुक या ट्विटर आईडी से लिंक करि।
Step : 4
ऊपर के तीनो स्टेप पूरा करबाक बाद अपनेक मोबाइल मे इंस्टालेशन प्रकिया पूरा भ' जायत। ऐहिक बाद अपने आसानी से वोट क' सकैत छी।
नोट : वोटिंग जा धरी मैथिली ठाकुर के गीत चलत ताबे धरी कायल जे सकैछ।